19:17 07 Ноября 2019\nНаманган шаҳридаги “Уч фаввора” хиёбонида Ўзбекистон “Миллий тикланиш” демократик партиясининг “БИРМИЗ! ҚЎЛНИ ҚЎЛГА БЕРАМИЗ!” шиори остидаги сайловолди тарғибот намойиши бўлиб ўтади.\nМитингда Ўзбекистон “Миллий тикланиш” демократик партияси раиси, Олий Мажлис Қонунчилик палатаси Спикерининг ўринбосари Алишер Қодиров, республикамиздаги таниқли эстрада юлдузлари, парламент ва маҳаллий Кенгаш депутатлари, партия фаоллари ҳамда оммавий ахборот воситалари вакиллари иштирок этадилар!\nМаълумки, шу йилнинг 22 декабрь куни мамлакатимизда вакиллк Олий Мажлис Қонунчилик палатаси ҳамда халқ депутатлари вилоят, шаҳар ва туман Кенгашларига сайловлар бўлиб ўтади. Сайловлар демократиянинг энг муҳим бўлагидир. Сайловларда халқ сиёсий ҳуқуқи, яъни овоз бериш йўли орқали ҳукуматнинг асосий таркибий қисми шакллантирилади. Сайланган ҳукумат аъзолари маълум ваколатларга эга бўлади. Айни шу боисдан ҳам Ўзбекистон “Миллий тикланиш” демократик партияси вакиллик органларига бўладиган муҳим ижтимоий-сиёсий кампанияда муносиб иштирок этиш ва ўз олдига қўйган мақсадларга эришишга зўр бермоқда.\nМитингда таъкидланганидек, инсон ўзини англамоғи учун, аввало, руҳан уйғонмоғи шарт. Бинобарин, жамият ҳам. Биз кечаги лоқайдлигимиз, бепарволигимизни, энди ҳаётга бундай мудроқ муносабатда бўлиш хато эканини англаб етишимиз зарур.\nҲаётимизнинг барча жабҳасида янгича ёндашув ва талабларни жорий этиш, аҳоли ўртасида ташаббускорлик, халқ тақдирига дахлдорлик ва ўз келажагига масъулият ҳиссини оширишга қаратилган саъй-ҳаракатлар натижадорлигини таъминлаш муҳим аҳамиятга эга бўлмоқда. Шу жиҳатдан қараганда, бугунги ўзгаришларга четдан кузатувчи сифатида қараб туришга, бефарқ бўлишга ҳеч кимнинг ҳаққи йўқ.\nПартия “Миллий тикланишдан – миллий юксалиш сари” эзгу ғоясини амалга ошириш учун энг аввало, тарихий анъана, қадрият ва урф-одатлар, узоқ минг йиллик бой ўтмишимизни асраб- авайлаган ҳолда келажакка интилиш, барча соҳада самарали амалий ислоҳотларни ўтказиш тарафдори.\nЎзбекистон “Миллий тикланиш” демократик партияси ўз сайловолди Платформасида инсони ўзгартириш орқали жамиятни ўзгартириш йўлида бир қатор амалий ташаббусларни илгари сурмоқда.\nПартия “Парламентни “халқ уйи”га, депутатларни халқимизнинг фидойи хизматчисига айлантириш”ни амалда таъминлашни асосий вазифаларидан бири, деб билади. Чунончи, парламент ва маҳаллий Кенгашларга сайланган депутатларини, энг аввало, ўз сайловчилари билан доимий ва узлуксиз алоқасини йўлга қўйиш чоралари кўрилади.\nЎқитувчи ва устозлар мақомини ошириш, ижтимоий муҳофазасини кучайтириш мақсадида улар учун қулай, ортиқча қоғозбозлик ва расмиятчиликдан ҳоли меҳнат шароитлари яратилади.\nПартия мамлакатимизда узлуксиз тарбия тизими яратилмаганига алоҳида эътибор қаратмоқда. Мазкур йўналишда концепция яратиш, узлуксиз таълим билан бир қаторда узлуксиз тарбия тизимини шакллантириш ҳамда узлуксиз таълим ва тарбия уйғунлигини таъминлаш таклифларини илгари сурилмоқда.\n- Партиямиз дастурида тилимизни ривожлантириш масаласи энг устувор йўналишлардан бири этиб белгиланган. Тилимиз масаласида ҳали жамиятнинг зиёли қатлами қиладиган ишлар жуда кўп. Зеро, бежиз бу кун байрам сифатида нишонланадиган кунга айлантирилмади. Узоққа бормай, ён-атрофимиз, кўча-кўйга бир назар солайлик. Шунда адабий тил меъёр-қоидаларига қай даражада риоя қилаётганимиз яққол намоён бўлади. Кўча-кўйдаги эълон ёхуд афишалардаги ғиж-ғиж хатолар ҳақида ёзавериб, айтавериб чарчадик. Яна бир гап. Амалдаги қонунда пештахталарга аввал ўзбек, кейин заруратга қараб бошқа тилда ёзилиши белгиланган. Ана шундан келиб чиқиб ЎзМТДП сайловолди Дастурида “Давлат тили ҳақида”ги қонуннинг янги таҳририни қабул қилиш, унинг ижросини таъминлаш масъулиятини ўз зиммамизга олдик, - дейди партия раҳбари Алишер Қодиров.\nШуни алоҳида таъкидлаш керакки, “Миллий тикланиш” партияси томонидан хорижда яшаётган ҳамюртларимиз билан доимий алоқани йўлга қўйиш, уларнинг ҳуқуқ ва қонуний манфаатларини ҳимоя қилишни кафолатлаш, хорижда ўқиётган Ўзбекистон ёшлари билан узвий ва яқин алоқани таъминлаш бўйича тизимли ва доимий чоралар амалга оширилади.\nСайловолди тарғибот намойишида айни шу жиҳатлар ҳақида йиғилганларга атрофлича маълумотлар бериб ўтилди. “Миллий тикланиш” ғояларига хайрихоҳ бир қатор юртдошларимизга партиянинг аъзолик гувоҳномалари тантанали тарзда топширилди.\nМитинг иштирокчилари байрамона концерт дастурида пойтахтимиздан ташриф буюрган таниқли эстрада хонандалари ижросидаги дилрабо куй-қўшиқлардан баҳраманд бўлдилар.\nНаманган вилояти Кенгаши ахборот хизмати.\nНаманганда "СЭС" ходими катта пора билан қўлга тушди\nНаманганда "карантин баҳона" миллионлаб маблағлар ўмарилди\nКИРИЛМИЗМИ, LOTINMIZMI, НИМА ДЕЙЛИК ОТИМИЗНИ?\nХайрулло Бозоров депутат ва ҳокимларни кескин танқид қилди\nЭлектр таъминоти: Қандай ўзгаришлар бўлади?\nШавкат Мирзиёев: Наманганнинг меҳнаткаш ва илмли халқи яхши яшашга муносиб\nПрезидент: Тўғри гапни гапирган одам – ислоҳотларга хайрихоҳ


01:09 / 11.04.2017\nҒараз ниятли одамлар ҳужумни амалга оширишлари учун фойдаланувчига электрон почта орқали зарарланган RTF-ҳужжатни юборишлари етарлидир. Ҳужжат очилганда Visual Basic скрипти бажарилади ва хакерларга зарарли дастурни юклашга ва жабрдийда компьютерининг устидан назоратни олишга ижозат беради.\nБу хатолик барча ҳимоя чораларини четлаб ўта олишга имкон беради. Бошқа шунга ўхшаш ҳужумлардан фарқли ўлароқ, бу ерда макросни ишга тушириш талаб қилинмайди. Бу дастур Windows операцион тизимининг барча версияларида, жумладан Windows 10’да ҳам ишлайди.\nMicrosoft бу муаммо борлигидан хабардор қилинган ва хатоликни тузатувчи махсус дастурни 11 апрелдаёқ чиқариши мумкин.\nWindows хакерлар Microsoft Word RTF-ҳужжат\nWindows учун аниқлаб бўлмайдиган вирус дастури яратилди


Рамазоннинг баракоти – Мингбулоқдан нефть чиқди\nРамазон ойининг илк кунида Наманган вилоятидаги Мингбулоқ нефть конида олиб борилаётган инвестицион лойиҳалар доирасидаги синаш ишлари мобайнида илк нефть қазиб олинган.\nБой захирага эга Мингбулоқ нефть конида ер ости бойликларини ўзлаштириш тадбирлари анча мураккаб бўлиб, бу ишга Хитой Халқ Республикаси CNPC миллий нефть-газ корпорациясининг бой тажрибага эга мутахассислари, илғор технология воситалари жалб қилинган.\nЛойиҳа ижроси масъулияти чекланган жамият шаклидаги “Мингбулоқнефть” ўзбек-хитой қўшма корхонаси томонидан амалга оширилмоқда. Кейинги икки йил давомида бу ерда М 15-қудуғини бурғилаш ва бошқа бир қатор лойиҳавий ишлар олиб борилди.\nЭкспертларнинг фикрича, Мингбулоқ кони бир неча сабабларга кўра оддий эмас, деб саналади. Конни ишга туширишда асосий муаммолар қуйидагилардир: унинг ўта чуқурликда эканлиги (6000 м ва ундан ҳам ортиқ); юқори пласт босимлари (115 МПа’дан ортиқ), пласт ҳароратлари (168 даражадан ортиқ) ва бошқа омиллар.\nХитойнинг СNPC нефть компанияси Хитойнинг Торим ботиғида шундай конлар билан ишлаб кўриб орттирган тажрибасини Мингбулоқ конида ҳам қўллаган.\nАллоҳ таоло ушбу нефть конини баракотли қилсин, халқимиз фаровонлигига хизмат қилишини насиб айласин.\n18 Февраль 2020 13:23Видеолавхалар\nЁШ АВЛОД ТАРБИЯСИ\n18 Февраль 2020 13:17Видеолавхалар\nМуносиб умр йўлдош танлаш - мустаҳкам оила қуриш\n16 Февраль 2020 17:04Видеолавхалар\nМусулмон юртлардан ҳижрат қилиш фарзми?\n31 Январь 2020 16:58Видеолавхалар\nИнтернетдан фойдаланищ одоблари


Нидерландия технологияси асосидаги иссиқхоналар қай жиҳати билан фойдали? - Zamin.uz\nҚашқадарё вилояти ҳокимлиги вакиллари Нидерландиянинг «BOM Group» компанияси раҳбарияти билан онлайн музокаралар ўтказди. Видеоконференция Ўзбекистоннинг Бенилюкс мамлакатларидаги элчихонаси томонидан Хорижий инвестицияларни жалб қилиш агентлиги билан ҳамкорликда ташкил этилди. Бу ҳақда «Дунё» АА деб хабар берди.\n1966 йилда ташкил этилган «BOM Group» компанияси иссиқхона мажмуаларини ишлаб чиқаришга ихтисослашган. Компаниянинг йиллик айланмаси 65 миллион еврони ташкил қилади. Яқин йилларда компания ўз айланмасини 200 миллион еврога ошириш ниятида. «BOM Group»нинг бизнес фалсафаси дунё аҳолисининг кўпайиши ҳисобига сув ва энергия ресурсларидан оқилона фойдаланишга янгича ёндашувлар ишлаб чиқиш атрофида қурилган. Бу эса, ўз навбатида, глобал озиқ-овқат истеъмолининг ошишини англатади. Компания лойиҳаларни ҳам тайёр шаклда, якуний натижа учун 100 фоиз жавобгарликни ўз зиммасига олган ҳолда амалга оширади. Шунингдек, иссиқхона мажмуаларининг айрим қисмларини етказиб бериш бўйича индивидуал буюртмаларни қабул қилади.\n2019 йил март ойида компания раҳбарияти Нидерландия қишлоқ хўжалиги миссияси доирасида Ўзбекистонга ташриф буюрди. Сафар муваффақиятли ўтди ва нидерландиялик мутахассислар мамлакатдаги иссиқхона мажмуаларини ишлаб чиқарувчиларнинг имкониятлари билан танишиб, ўз лойиҳаларини амалга оширишга доир маълумотларни олишди.\nТақдимот давомида Нидерландия томони компания стратегияси инновацион технологияларни излаш ва қўллашга қаратилганини таъкидлади. Яқин келажакда «Ultra-Clima» технологиясидан фойдаланган ҳолда бешинчи авлод иссиқхоналарини ишлаб чиқаришга ўтиш режалаштирилмоқда. Бу ҳосилдорликни ошириш, озиқ-овқатнинг юқори хавфсизлиги, энергия ва сувнинг кам сарфланиши билан ажралиб туради. Ушбу иссиқхоналар барча фаслларда барқарор иқлимни сақлаб туради. Масалан, ёзда бундай иссиқхоналар адиабатик панеллар туфайли ўз-ўзидан совийди. Энергия тежашга иссиқлик энергиясидан фойдаланиш орқали эришилади. Уларда 90 фоиз иссиқликни ишлаб чиқарадиган лампаларга катта эътибор берилади.\nКомпания менежери Роб де Вит Ўзбекистон билан ҳамкорлик истиқболларига тўхталиб, замонавий иссиқхона мажмуаларини биргаликда ишлаб чиқаришни йўлга қўйиш учун Ўзбекистон бозори имкониятларини ўрганишга қизиқиш билдирди.\n— Биз Нидерландия иссиқхона технологиялари нарх жиҳатидан бошқа мамлакатлар ишлаб чиқарувчилари билан рақобатлаша олмаслигини тушунамиз, аммо сифат жиҳатидан улар анча яхши, — деди Роб де Вит. —Бироқ, бу келажакда сармоя келтиришини тушунишимиз керак. Шу билан бирга, нарх кўп жиҳатдан пўлат ва алюминийдан тайёрланган юқори сифатли материалдан келиб чиқади, уни «BOM Group» оддий пластмасса ўрнига ишлатади.\nСуҳбатдош ҳамкорлик фақат бир марталик буюртмани бажариш билан чекланмаслигига билдирди. Унинг сўзларига кўра, замонавий иссиқхоналар қуриш билан бир қаторда Нидерландия томони Ўзбекистон агрономларини мева ва сабзавот етиштириш технологиялари бўйича ўқитишга тайёр.\nЎз навбатида, Қашқадарё вилояти ҳокимлиги вакиллари минтақанинг инвестиция имкониятлари билан таништирди ва қишлоқ хўжалиги учун кадрлар тайёрлаш соҳасида ҳамкорликни ривожлантиришдан манфаатдорликларини билдирди.\nТомонлар Қашқадарё вилоятининг Яккабоғ туманида 1 гектарлик иссиқхонага эга синов лойиҳани амалга ошириш имкониятларини кўриб чиқишга келишиб олди. Ушбу лойиҳа минтақадаги агрономлар учун ўзига хос намунавий марказга айланиши мумкин. Чунки, у ерда маҳаллий мутахассислар қишлоқ хўжалиги маҳсулотларини етиштириш бўйича Нидерландия стандартлари бўйича ўқитилади. “Замин” янгиликларини “Facebook”да кузатиб боринг\n9-02-2019, 14:57, Иқтисодиёт\n23-01-2019, 06:27, Иқтисодиёт\n23-01-2017, 16:43, Иқтисодиёт\n21-04-2016, 17:16, Иқтисодиёт\n26-02-2015, 18:43, Иқтисодиёт


Манба: Пхеньян АҚШга ядровий зарба беришга тайёрлиги ҳақида Россияни хабардор қилган\n01:43 / 12.11.2017\nШимолий Корея делегациясининг октябрда Россия президенти Владимир Путинга берилган мактубида Пхеньяннинг АҚШга зарба беришга тайёрлиги ҳақида сўзланган. Бу ҳақда номи айтилмаган манбага иқтибос келтирган ҳолда “РИА “Новости” ахборот агентлиги хабар қилди.\n“Владимир Путин номига ёзилган ва Федерация кенгаши спикери Валентина Матвиенко орқали берилган хатда Пхеньяннинг АҚШга ядровий зарба беришга тайёрлиги айтилган. Бу хат мазмуни АҚШга етказилган, шундан кейин Вашингтоннинг Шимолий Корея бўйича позицияси ўзгарган”, деб айтган манба.\nОктябрда Шимолий Корея вакили Матвиенкога Шимолий Корея раҳбари Ким Чен Иннинг Путинга ёзган хатини топширган. Матвиенко бу Шимолий Корея етакчисининг Дональд Трампнинг БМТдаги нутқига табиий муносабати бўлгани ва унда “ҳеч қандай оламшумул нарса йўқлигини” айтган.\nАҚШ Шимолий Корея Владимир Путин


Асака шаҳрида “Бутунжаҳон талабалар куни”га бағишлаб Ёшлар фестивали ўтказилди\n12:59 / 18.11.2015\nКеча, 17 ноябрь Андижон вилояти Асака шаҳридаги “Дўстлик” кинотеатрининг муҳташам залида “Бутунжаҳон талабалар куни”га бағишланган Ёшлар фестивали бўлиб ўтди. Тадбирда тумандаги барча касб-ҳунар коллежлари ҳамда академик лицейларниннг талаба ёшлари иштирок этдилар.\nФестивал аввалида Республика ва вилоят миқёсидаги фан олимпиадалари, спорт мусобақаларида муваффақиятли иштирок этиб, ўқиш ва жамоат ишларида ўрнак бўлаётган бир гуруҳ талабаларга туман ҳокимлиги ва “Камолот” ЁИҲнинг эсдалик совғалари тантанали равишда топширилди.\nТадбир давомида талабалар томонидан она Ватанга муҳаббат, истиқлол ғояларига содиқлик руҳидаги саҳна кўринишлари намойиш этилди. Ёш иқтидор эгалари бадиий чиқишлари орқали диний экстризм, терроризм ва мафкурамизга зид бўлган ёт оқимларнинг салбий жиҳатларини таъсирли тарзда кўрсатиб бердилар. Истеъдодли спортчи ёшлар ўз чиқишлари, ёш рақс усталари ажойиб рақслари билан йиғилганларни хушнуд қилди.\nТаниқли санъаткорлар томонидан ижро этилган қўшиқлар барчани даврага чорлади. Бир сўз билан айтганда, асакалик ёшлар тадбирдан бир олам таассурот олганлари аниқ.


Президент: Қашқадарёда кластерлар негизида тўқимачилик бўйича миллий-иқтисодий тизим яратилади – Қорақалпоғистон Ахборот Агентлиги\n13 ноябрь 2020, 8:08 187\nПрезидент: Қашқадарёда кластерлар негизида тўқимачилик бўйича миллий-иқтисодий тизим яратилади\nЎзбекистон Республикаси Президенти Шавкат Мирзиёев жойларда ижтимоий-иқтисодий ислоҳотларнинг бориши, йирик лойиҳалар билан танишиш, халқ билан мулоқот қилиш мақсадида 12 ноябрь куни Қашқадарё вилоятига келди.\nБу ерда “Oqsaroy Group” компанияси таркибига кирувчи “Oqsaroy Textile” ва “Oqsaroy Vortex” корхоналари ташкил этилган бўлиб, уларда умумий қиймати 54 миллион долларлик 3 та лойиҳани босқичма-босқич амалга ошириш белгиланган эди. Бунинг натижасида 1 минг 630 та иш ўрни яратиш, йилига 22 миллион долларлик тўқимачилик маҳсулотларини экспорт қилиш кўзда тутилган.\nБиринчи босқичда 2014 йили “NBU инвест” компаниясидан “Oqsaroy Textile” корхонасининг 21 миллион долларлик 100 фоиз улуши сотиб олиниб, модернизация ишлари натижасида бу ерда йилига 9 минг тонна ип калава, 4 минг тонна трикотаж мато ишлаб чиқариш йўлга қўйилган эди.\nУшбу корхонада ўтган йили 6 миллион долларлик маҳсулот экспорт қилинган бўлса, жорий йилнинг ўтган даврида бу кўрсаткич 8 миллион долларни ташкил этди.\nИккинчи босқичда шу йил октябрь ойида “Oqsaroy Vortex” корхонаси ташкил этилиб, сунъий ва табиий толадан калава ип ва трикотаж мато ишлаб чиқариш лойиҳаси ишга туширилди. Лойиҳа қиймати – 15 миллион доллар, йилига 3 минг тонна калава ип, 5,5 минг тонна сунъий толали ип, 3,5 минг тонна трикотаж мато ишлаб чиқариш қувватига эга. Экспорт ҳажми йилига 7 миллион долларни ташкил этади.\nУчинчи босқичда ушбу корхоналар ёнида яна битта тўқимачилик фабрикаси барпо этилиб, калава ип ва трикотаж мато ишлаб чиқаришни кенгайтириш режалаштирилган. Қиймати 18 миллион доллар бўлган бу лойиҳа натижасида йилига 7 минг тонна калава ип, 2,1 минг тонна трикотаж мато ишлаб чиқаришга эришилади. Келаси йил ишга тушадиган лойиҳа натижасида 700 та янги иш ўрни яратилади.\nУшбу корхонанинг анъанавий ип-йигирув фабрикаларидан асосий фарқи – бу ерда Япониянинг «Murateс» компаниясида ишлаб чиқарилган Vortex технологик ускуналари ўрнатилган. Бу технологиянинг афзаллиги калава ип тўқилаётганда тола марказлашган аэродинамик ҳаво босими орқали ўтказилади. Натижада ипнинг тукдорлиги камаяди, сифати ортади.\nДавлатимиз раҳбари соҳанинг иқтисодий жиҳатига эътибор қаратди. Жумладан, тўқимачилик саноатига оид лойиҳаларни уч йўналишда ташкил этиш кераклигини таъкидлади.\n– Иккинчидан, барча кластерларни кооперация қилиб, сунъий тола ишлаб чиқариш бўйича битта алоҳида лойиҳа қилиш керак. Учинчидан, ёғочдан табиий тола – вискоза ишлаб чиқаришни кенг йўлга қўйиш лозим, – деди Президент.\n– Бу миллий-иқтисодий тизим бўлади. Мана шу билан Қашқадарё вилоятини тўқимачилик лойиҳалари билан тўла қамраб оламиз. Таннархни арзон қилиб, саккизта корхонани ишга туширсак, қўшимча қиймат билан кўплаб ишчи жойлари яратишга эришамиз, – деди Шавкат Мирзиёев.\nЎзбекистондаги барча текстил ишлаб чиқарувчилар бир жойга жамланадиган мазкур технопаркда уларнинг дўконлари ва омборлари бўлади. Технопарк биринчи навбатда ишлаб чиқарувчиларга экспорт масаласига кўмаклашади.


Гулбаданбегим — “Ҳумоюннома” тарихий асарининг муаллифи – UzAnalytics\nГулбаданбегим — “Ҳумоюннома” тарихий асарининг муаллифи\nГулбаданбегим (1523—1603) — Ўрта асрларда Марказий Осиёдаги ягона тарихчи аёл, “Ҳумоюннома” тарихий асарининг муаллифи, Амир Темурнинг авлоди, Бобурнинг кенжа қизи. Гулбаданбегим ўзининг жияни бўлмиш Акбаршоҳнинг илтимосига кўра, 1585-87 йилларда отаси ҳамда ўгай акаси, Акбарнинг отаси Ҳумоюн ҳақидаги хотираларига бағишланган форс тилидаги “Ҳумоюннома” номли асарни ёзади. Асар европа тилларига илк бор 1902 йилда А. Беверидж (Англия) томонидан изоҳлар билан биргаликда чоп этилади. 1959 йилда Тошкентда ушбу тарихий асарнинг ўзбек тилидаги таржимаси нашрдан чиқади. Мустақиллик йилларида китоб бир неча бор қайта нашр қилинади. Гулбаданбегимнинг мазкур асари аёл киши томонидан ёзилган Ҳиндистоннинг ягона ўрта аср йилномасидир. “Ҳумоюннома” ўз даврига оид кўплаб материалларни ўз ичига олади.\nМиниатюрада – Акбар икки йиллик айрилиқдан сўнг яна онаси билан бирга. Акбарномадаги ушбу саҳна хотин-қизлар бўлмасида содир бўляпти. Аёллардан бири эҳтимол Гулбадан бегим бўлиши мумкин (Британия кутубхонасидаги миниатюра)\nУрсула Симс-Вильямс, Британия кутубхонаси Гулбаданбегим ҳақида “Мўғул маликаси Гулбаданнинг таржимаи ҳоли, (“Подшоҳ Ҳумоюннинг ҳаёти (Ҳумоюннома)”)” номли блогда қуйидагиларни ёзади.\nБритания кутубхонасида кўплаб тарихий матнлар сақланади. Уларнинг айримлари Мўғуллар тарихини тадқиқ этишда муҳим аҳамият касб этади, бироқ улар ҳеч қачон кўргазмага қўйилмаган.\nМасалан, малика Гулбаданбегимнинг “Avval-i Humāyūn Pādshāh” (“Буюк Мўғуллар Салтанатининг иккинчи подшоҳи, Бобурнинг ўғли ва Акбарнинг отаси — Подшоҳ Ҳумоюннинг ҳаёти”) асари ягона сақланиб қолган нусха ҳисобланади. У 17 аср бошларида эҳтимол Гулбаданнинг асл қўлёзмасидан кўчирилган бўлиши ҳам мумкин. Афсуски, матн тўлиқ эмас, 1553 йилга келиб тўхтаб қолган. У 1823 йилдан 1867 йилгача Дели комиссари сифатида Ҳиндистонда хизмат қилган коллекция тўпловчи, полковник Джордж Уильям Гамильтон (1807-1868) томонидан Британияга олиб келинган. Ҳозирда у рақамлаштирилган ва онлайн намойишга қўйилган.\nGulbadan. The history of Humāyūn (Humāyūn-Nāma). Edited and translated by Annette S. Beveridge. London: Royal Asiatic Society, 1902 – Инглиз тилидаги расм\nБобурнинг қизи ва Ҳумоюннинг ўгай синглиси бўлмиш малика Гулбадан (1523-1603) атрофида кўплаб эркаклар бўлишига қарамай, сиёсат ва ҳукуматда муҳим роль ўйнаган ҳамда таълим ва санъат ҳомийси сифатида машҳур бўлган.\nГулбадан Бобурнинг Ҳиндистонда муқим жой эгаллашидан бир неча йил олдин Қобулда туғилган. Сўнгра отаси Аграда ўрнашиб олганидан сўнг 1529 йилда у ҳам унинг ортидан Ҳиндистонга жўнайди. 1530 йилда Бобур вафот этганида, Гулбаданбегим атиги саккиз ёшда бўлган. Шунда уни унинг акаси Ҳумоюн ўз қарамоғига олади. 1540 йилда у турмушга чиқади ва Қобулга қайтади, Ҳумоюн эса Ҳиндистонда ҳокимиятни ушлаб қолишга интилади. Бир қанча вақтдан сўнг 1553 йилда Гулбадан ёдномаларини тугатгач, яна Ҳиндистонга қайтади ва Абу Фазлнинг “Акбарнома” асаридан бизга маълум бўлишича, 1575 йилда Гулбаданбегим Ҳаж сафарига отланади. У ердан қайтгач Адендаги кема ҳалокатидан олти йил ўтиб, Гужаратда яшаб қолади. У 1603 йил февраль ойида улуғ 82 ёшида вафот этади.\nГулбадан жуда саводли аёл бўлган. У ўзининг она тили бўлмиш чиғатой турк тили билан бирга (турмуш ўртоғи, чиғатой-мўғул аслзодалари вакили бўлган Ҳизр Ҳаж Хондан фарқли ўлароқ) форс тилида ҳам ёзишни ва ўқишни билган. Гулбаданнинг шахсий кутубхонаси бўлгани бизга маълум, чунки Ҳумоюннинг таржимаи ҳолини ёзган Боязид Баётнинг қайд этишича, у ўз асарининг нусхасини Гулбаданбегимга берган. 1589 йилда Акбар ўзининг бош вазири Абул Фазлга ўз ҳукмронлигининг мукаммал тарихини яратишни топширади ва ўтмишдаги воқеаларни ёдга олган барча фуқароларга ўз хотираларини кўчириб, саройга юборишини буюради (Акбарномага сўзбоши). Гулбадан шундай деб ёзади: “(Бобурнинг жаннат маконида яшайдиган) Фирдавс Маконий ва Ҳазрати Олийлари Жаннат Маконий (Ҳумоюн) ҳаёти ҳақида билган нарсаларингиз ҳақида ёзинг”, — деган буйруқ берилди”. Гулбадан Бобур ҳақидаги ўз хотиралари мукаммал эмаслигини билган ҳолда, асарига отаси айтиб берган кўплаб оилавий хотиралар ва латифаларни қўшимча қилади. Ўзи иштирок этмаган тақдирда, масалан, 1543 ва 1545 йиллар оралиғида Ҳумоюннинг Эронга қувғин қилинган пайтлари ҳақида у Ҳумоюннинг турмуш ўртоғи Ҳамидабегим ва бошқа гувоҳларнинг ҳикояларига таянади.\nГулбаданнинг ёдномалари хотин-қизлар бўлмалари (ҳарам)дан хабардор бўлиш учун ажойиб имкониятдир. У шоҳнинг хотинлари ва фарзандлари ҳамда оиланинг бошқа аъзолари исмлари ва уларга оид қимматли маълумотларни келтиради.\nМасалан, у Ҳумоюнни хотинларидан бириникига бормагани учун айблашганида подшоҳнинг айтган гапларини баён қилади. Бунга жавобан Ҳумоюн: “Мен афюнга ўрганиб қолдим, агар узоқ пайт олдингга келолмасам, мендан хафа бўлма”, — дейди.\nУнинг отаси Аградан унча узоқ бўлмаган Дхолпурда чўмилиш ҳавзасини барпо этганида, “Бу ҳавза битгач, уни май билан тўлдираман”, деб ваъда берган. Шундай бўлса-да, Гулбаданнинг ёзишича, “Бобур Сангра Сингх билан бўладиган жанг олдидан майдан воз кечгани учун ҳавзани лимон шарбати билан тўлдирган”.\nЭртапишар ровочни кўриш учун тоққа чиқиш хотиралари ой шуласида Балхдан Лағмонга саёҳат қилаётган, гурунг қилаётган, бир-бирларига ҳикоялар айтиб бераётган ва ашула куйлаётган хонимлар ҳақидаги ҳикоядан бошланади. Афсуски, улар йўлда ушланиб қоладилар ва Кухдаманга етганларида ровочнинг барглари аллақачон униб чиққан бўлади. Ҳумоюн уларнинг кечикканидан шу қадар жаҳли чиқиб, хонимларни ундан кечирим сўраб мактуб ёзишларига мажбур қилади.\nЁдномалардан бирида Темурий малика Гулбадан Ҳумоюннинг касаллиги ҳақида ёзади. Унинг онаси Бобурга юзланиб: “Сиз ҳукмдорсиз. Хафа бўлармидингиз? Ахир сизнинг бошқа фарзандларингиз ҳам бор. Менинг қайғуим шундаки, менинг фақат битта ўғлим бор”, — деб шикоят қилади. Шунда у: “Моҳимбегим, гарчи менинг бошқа фарзандларим бўлса-да, уларнинг ҳеч бирини сенинг Ҳумоюнингчалик яхши кўрмайман. Мен унинг учун салтанат барпо этдим ва дунё бошқалар учун эмас, балки оламда ягона, ўз вақтининг ноёб инсони бўлган менинг севимли Ҳумоюним учун ёрқин нур сочишини истардим”, — деб жавоб қайтаради”.\n“У (Ҳумоюн) бемор ётганида Олий Ҳазратлари Ҳазрат Муртазо Алининг рўзасини тутади. Ушбу рўза одатда чоршанба кунидан бошлаб тутиларди, бироқ у шу қадар безовта ва хафа эдики, рўзани сешанбадан тутишга қарор қилади. Ҳаво жуда иссиқ эди. Унинг ичи куяди ва у Худога шундай деб илтижо қилади: “Яратган Эгам, жон керак бўлса, мен, Бобур, ўз жонимни бераман”.\nШу куни Олий Ҳазратлари Фирдавс Маконийнинг мазаси қочади, Ҳумоюн шоҳ эса бошини ювиб саройга чиқади. Ўз навбатида, Олий Ҳазратлари менинг отам касал бўлиб қолади ва қарийб икки-уч ой тўшакда ётади”. Тез орада Бобур касаллиги туфайли 47 ёшида вафот этади.\nГулбадан шунингдек, мўғул аёлларининг кўчманчи ҳаётини ҳам баён қилади. Унинг ўсмирлик даври Қобул, Агра ва Лахор ўртасида кўчиб юрувчи мўғул оиласининг одатий ҳаёт тарзи бўйича ўтган. Ҳумоюн қувғин қилинган чоғда у ўгай акаларидан бири билан Қобулда яшашга мажбур бўлади. Гулбаданнинг бу акаси кейинчалик унинг турмуш ўртоғини Ҳумоюнга қарши исён кўтаришига ундаган. Шунда Гулбаданбегим эрини бу ишни қилмасликка ишонтирган. Бироқ у барибир жияни Акбарга қарши фитнада қатнашади ва ўғли билан бирга енгилади. У саройдан ва Гулбаданбегимнинг ҳаётидан қувғин қилинади. Унга ҳатто Гулбадан билан бир жойда дафн этилишига ҳам рухсат беришмайди.\nУмуман олганда, Гулбадан бахтли ва фаровон ҳаётдан завқланиб яшаган ва ўз умрининг кўп қисмини Қобулда ўтказган. 1557 йилда унинг жияни Акбар Гулбаданни Аградаги шоҳ саройига келиб яшашга таклиф этади. Гулбадан саройда ҳурмат ва юксак эътибор қозонган. Акбар ҳам, Акбарнинг онаси Ҳамида ҳам уни қаттиқ яхши кўришган. Гулбадан хайр-саховат ишларини кўп қиларди ва Худонинг розилиги йўлида ҳар куни ночорлар ва муҳтожларга ёрдам берарди. Айтишларича, унинг ўлимидан сўнг икки йил мобайнида Акбар ўзининг севимли аммасини соғинаётганидан доим нолиб юрган. У ҳатто 1605 йил ўз вафотига қадар қадрдони соғинчи билан яшаган.\nЯна айтишларича, Гулбадан шеърлар ҳам ёзиб турган. Гарчи кўплаб муаллифлар унинг шеъриятига мурожаат қилишган бўлса-да, шеърларнинг биронтаси ҳам бизгача етиб келмаган. Афсуски, мўғул подшоҳларига оид архив материалларининг аксарият қисми Ҳиндистонда йўқ қилинган.\nКнязь Николай Романов ва унинг Тошкентидаги қароргоҳи тақдири нима бўлди?\nЎзбекистоннинг совет даври тарихига оид фундаментал тадқиқот чоп этилди\nЧекланган озодлик: Совет Ўзбекистонининг кундалик ҳаётида гендер, инқилоб ва паранжи\nФақиҳларга илм ўргатган самарқандлик Фотима\nМарказий Осиёда маърифатнинг олтин асри. Фредерик Старрнинг “Йўқотилган маърифат” асари шарҳи\nЎзбекистонда тарих фани: ўтмиши ва ҳозирги аҳволи. Ўзбекистонда замонавий тарих мавжудми?


Арманистондаги сайловда амалдаги президент олдинда бормоқда\n25 ноябр 2020, Тошкент вақти: 05:09\nАрманистонда душанба куни ўтган президентлик сайловларида номзодлар учун берилмиш овозлар саналмоқда.\nЭкзит-поллнинг дастлабки натижаларига кўра, сайловчиларнинг қарийб 60 фоизи амалдаги президент Серж Саргсян учун овоз берган. Иккинчи ўринда мухолифатдаги “Мерос” партияси лидери Раффи Ованнисян бормоқда, у 32 фоиз овоз йиғолган.\nАрманистондаги манбаларнинг хабар қилишларича, кеча прокуратура ва судларга сайлов қонунчилигининг бузилиши бўйича ўнлаб шикоят аризалари келиб тушган.\nМаълумотларга кўра, кечаги президентлик сайловларида сайлаш ҳуқуқига эга бўлган арманистонликларнинг ярми иштирок этган. Арманистонда жами 2,5 миллион сайловчи бор.


ВАҚТ ОЛТИНДАН ҚИММАТ — ЎЗБЕКИСТОН МУСУЛМОНЛАРИ ИДОРАСИ СИРДАРЁ ВИЛОЯТИ ВАКИЛЛИГИ\nВАҚТ ОЛТИНДАН ҚИММАТ\nИнсон ҳаётидаги вақт нима, ундан қандай истифода қилиш керак ва унинг моҳияти нимада деган саволларга айрим ҳикмат аҳли шундай зарбулмасал орқали жавоб беради. Вақт – гўё ҳаёт кийими тўқиладиган иплар бўлиб, унинг пишиқ ва нафислигига қараб ҳаёт азиз ва бебаҳо бўлади. Агар иплар ёмон ва тўзиган бўлса, ҳаёт ҳам тубан, маъно ва мазмунсиз бўлади. Вақтнинг яна бир хусусияти шуки, агар у ўтиб кетса, қайтиб келмайди. Вақт инсон сарф қиладиган асосий сармоядир. У қанчалик кўп бўлса ҳам оздир. Оз бўлсаю баракали бўлса, у кўпдир. Инсон ўз ҳаётининг ҳар бир дақиқа ва лаҳзасидан унумли ва баракали фойдаланиб, уни яхши амаллар қилишга сарфлаши вожибдир. Шунда у Ҳазарати Пайғамбаримиз Муҳаммад соллаллоҳу алайҳи васаллам марҳамат қилиб айтган ҳадиси шарифлари мазмунига мувофиқ иш тутган бўлади. Расули акрам соллаллоҳу алайҳи васаллам дедилар:\n“Қиёмат кунида банданинг қадами то тўрт нарсадан сўралмагунича жойидан жилмайди: умрини қандай ўтказгани, ёшлигида нима қилгани, молини қаердан топиб, нимага сарф қилгани, илмига қай даражада амал қилгани ҳақида”.\nИслом таълимоти ялқовлик, лоқайдлик, бепарволик каби ижтимоий иллатлардан узоқда бўлишимизга, ундан паноҳ тилашимизга амр қилади ва ҳар вақт ҳар куни эрта туришга ва хайрли амалларни қилишга, ҳамда ёшлик, сиҳат-саломатлик, бойлик, бўш вақт ва дунё ҳаётини ғанимат билишга чорлайди. Ҳазрати Пайғамбаримиз соллаллоҳу алайҳи васаллам бу ҳақда биз умматларга қандай тавсия берганларига бир диққат қилайлик:\n“Беш нарсани беш нарсадан олдин ғанимат билинг: кексаликдан олдин ёшликни, бетобликдан олдин саломатликни, фақирликдан олдин бойликни, бандликдан олдин бўш вақтни, ўлимдан олдин тирикликни ғанимат билинг”. (Бухорий ривояти).\nБуюк олим Ҳасан Басрий айтадилар: “Ҳар кун тонг ёришганда Аллоҳ таоло томонидан бир жарчи: “Эй Одам боласи! Мен янги кунман. Сенинг барча амалингга гувоҳман. Мендан бу кунда солиҳ амаллар қилиб, фойдаланиб қол, чунки мен то қиёматгача сенга қайтмайман, деб жар солади”.\nИнсон азиз умрини ва олтиндан ҳам қимматли бебаҳо вақтини ғанимат билиши лозимлиги Қуръони каримда шундай баён қилинган:\n“…Ахир, Биз сизларга эслатма оладиган киши эслатма олгудек узун умр бермаганмидик?! Сизларга огоҳлантирувчи (пайғамбар) ҳам келган эди-ку!…” (Фотир сураси 37-оят).\nУлуғ аждодларимиз кунларини, вақт-у соатларини фойдали иш қилишга, гўзал ахлоқий ва илмий даражаларга етишиш йўлида сарф қилишда доим огоҳ ва сергак эдилар. Шунинг учун ҳам уларнинг бугунлари кечагисидан, эртанги кунлари бугунгисидан аъло ва афзал бўларди. Улар: “Вақт қиличдир, агар сен уни кесмасанг у сени кесади”, деган мақол мазмунига амал қилишган.\nҲар биримиз ўтаётган кунимиз, вақтимиздан ибрат олмоғимиз лозим. Зеро, кеча ва кундуз янгиларни эскиртиради, узоқларни яқин қилади, умрларини қисқартиради, ёшларни қаритади, кексаларни фонийлик сари етаклайди. Ҳукамолардан бири шундай дейди: “Ким кунини бекорга ўтказса, бир яхши амални қилмаса, инсонларга чиройли сўз ёки яхши муомала қилмаса, бир илму-маърифат ҳосил қилмаса, у кунига жабр қилиб, ўзига зулм қилибди”.\nДоно халқимизда бир мақол бор, унда шундай дейилади: “Вақтинг кетди, бахтинг кетди”. Ҳа, вақт гўё улуғ бахт кабидир, уни ғанимат билмаслик катта гуноҳдир: Кунлар, вақтлар тинмай ўтса-ю, қайтиб келмас дақиқаларимизга бепарво бўлсак, бундан панду-насиҳат олмасак, икки дунё саодатига асло мушарраф бўла олмаймиз. Албатта, оқилу донишманд инсон атрофга ибрат назари билан боқади, дунёда кечаётган ҳодиса ва ўзгаришларга, олтиндан қимматли вақтни қадрлаш зарурлигини қалбида тасдиқлайди ва шунга мувофиқ иш тутади.\nЖамиятимиздаги барча инсонлар, улар ким ва қандай мавқега эга бўлмасинлар, айниқса, келажагимиз бўлган ёшларимиз, азиз фарзандларимиз олтиндан қиммат вақт ва ундан унумли фойдаланиш ва уни ғанимат билиши лозимдир. Бунинг учун ҳар бир киши ҳаётдаги масъулиятини чуқур англаган ҳолда иш тутмоғи зарур бўлади. Шунинг учун ёши улуғ кексаларимиз, муҳтарам ота-оналар фарзандларимиз таълим-тарбиясига бепарво бўлмаслигимиз уларни ўз вақтларини тўғри, солиҳ фойдали амаллар қилишга сарфлашни ўргатишимиз керак. Айниқса, шу кунларда уларни ҳур диёримизда илм масканлари эшиклари касб-ҳунар эгаллаш учун очиб берилганда вақтни ғанимат билиб, барча диққат эътиборларини чуқур билим олишга ундашимиз даркор бўлади. Чунки, бугунги кунимиз ва порлоқ келажагимиз, ана шундай салоҳиятли фарзандларимиз қўлидадир. Инсон ҳаётда ўз олдига маълум бир мақсадни қўйган бўлади, ана шу мақсадга эришишда вақтдан ва ўз имкониятидан ўринли фойдаланишни режага солиши айни муддаодир. “Вақтни зое қилиш” йўлида айрим кишилар тутган йўлдан мутлақо юрмаслик, балки инсонга берилган вақт ва ҳаёт муддати Аллоҳ таоло томонидан чегарали берилганини ва уни ўз ўрнида ишлатиш инсонга ҳаётий дунё бахтини ва ухровий дунё саодатини топиши йўлида асосий омил эканини яхши билиши керак бўлади.\nХовос тумани “Хуснобод” жоме масжиди имом-хатиби\nИСЛОМ ДИНИДА ОИЛАНИНГ ТУТГАН ЎРНИ\nМУСТАКИЛЛИК НЕЬМАТИ ШУКРОНАСИ


Нўъмон Али Хон: Қуръонда фарзанд тарбияси ҳақида (2-қисм) | Azon.uz - Ахборот-таҳлилий портал\n2774 00:20 13.07.2019\nУшбу хутба икки хил аудиторияга мўлжалланган. Биринчиси, ота оналар, иккинчиси уларнинг фарзандлари. Мен ушбу ҳаракатлар режасини сизга етказишни хоҳлайман. Солиҳ ота-оналар томонидан тарбияланган болалар уларга итоатсизлик қилишиб бутунлай ўзгариб кетишмоқда. Афсуски, хатто онасига ҳам жисмоний тазйиқ ўтказган болалар, ўз ота-онасига таҳдид қилган, уларни лаънатлаган фарзандлар ҳақида эшитаяпмиз. Айтингчи, нега вазият шу даражага бориб етди? Ижобий муҳитда тарбияланган болалар нима сабабдан ота-оналарига бемеҳр, исломга эътиқодсиз бўлиб қолишмоқда? Энг ачинарлиси, бу ҳақда ўзлари баралла эълон қилишмоқда. Бундан буён намоз ўқимаслиги ва ота-онаси ва шариат ҳукмларига эътиқод қилмаслигини хотиржам тарзда таъкидлаётган болалар ҳам учраб турибди.\nБу жараёнда табиий савол туғилади: Аллоҳ ушбу ҳолатга қандай муносабатда бўлади? Аллоҳ Таоло, “ҳеч қачон ота-онангиз олдида “уфф” тортманг”, дея марҳамат қилган. Бу — “мен иккалангиздан ҳам чарчадим”, дегани. Одатда ота-она ўғлига “намоз ўқи”, “ундай қилма, бундай қилма”, “уйга эртароқ қайт” деб доимий насиҳатлар қилади. Табиийки, бу боланинг ғашига тегади ва “уф, бўлди, иккалангиз ҳам бас қилинг, тўйдим” дейди. “Сизлар менинг қабрдан қайта тирилиб чиқишимни эслатаверасизлар. Аммо бундан аввал ҳам кўпчиликл вафот этган, бироқ ҳалигача улар қайтиб келишмади! Дўзах, жаннат каби нарсаларни унутинг. Мен ўз ҳолимга қўйинг. Мен ўзим хоҳлагандек, бахтли яшашни истайман. Майлими? Нега менга насиҳат қилаверасизлар? Дўзахга тушадиган бўлсам ҳам бу менинг муаммоим. Нима қила олардингиз?”, дея эътироз билдирадилар. Афсуски бугун бундай ҳолатлар тез-тез учраб турибди. Хўш, бу жараёнда ота-она нима қилади? Аксарияти кечаси ибодатида, “фарзандимнинг тақдири нима бўлади”, деб Аллоҳга йиғлаб дуо қилади. “Қизим ҳижоб ўрарди, Қуръон ёдларди. Энди бўлса ўзгариб қолди. Унга нима бўлаётганини тушунмаяпман. Қаерга боряпти, кимлар билан вақтини ўтказяпти? Хонасидан гиёҳванд модда топиб олдим, тунов куни ундан ароқ ҳиди келди. Ё Аллоҳ нима қилай?” дея илтижо қилганлари ҳақида сўзлаб берадилар.\nБу “истиға” дейилади. Айтайлик, бирор қишлоққа қурғоқчилик келди, ёмғирдан дарак йўқ, қишлоқ аҳли нажотсиз қолган. Шунда одамлар Аллоҳга умид билан юзланиб мўжиза кўрсатиб ёмғир ёғдиришини сўраб дуо қилишади. Яъни, Аллоҳдан мўъжиза сўрайдилар. Ана шу ҳолат “истиға”дир.\nСўнгра улар, Аллоҳга “ҳаётимда бирор нарсани ўзгартир, менга нажот бер”, деганча, фарзандларига юзланадилар ва “ишон, сени лаънатлайман!” дейдилар. Ота-она шундай қилиши мумкин. Улар ҳам инсон. Ҳамиша ҳам яхши дуода бардавом бўла олмасликлари мумкин.\n“Вайл” яхши сўз эмас. У аслида дўзахдаги жойнинг номи. Бироқ араб тилида у “даҳшатли қарғиш” маъносида ҳам ишлатилади. Қачонки улар “сенга вайл бўлсин” деса, сени лаънатлаган бўлади. Уларни бунга нима мажбур қилади? Ушбу фарзанд унинг муҳаббати маҳсули. Фарзанди учун жуда кўп нарсаларни қурбон қилган, у ҳақида кўп қайғурган. Биласизми кимни қаттиқ яхши кўрсангиз ўшандан қаттиқ азоб келади. Шу боис фарзанд сабаб улар қаттиқ азобланадилар. Ўша вақтда уларнинг оғзига дуои-хайр ўрнига қарғиш келиши мумкин. Ана шунда ота-она қаттиқ ғазабланганидан беихтиёр даҳшатли қарғишларни айта бошлайди.\nОналар бу ишни қилганлар, оталар бу ишни қилганлар. Фарзандлари билан қаттиқ тортишиб қолишганида, ғазабдан жуда даҳшатли нарсаларни айтишган. “Қуръон тутсин! Лаънат бўлсин! Омин!”. Ишон. Нима учун ишонмайсан? Нима учун яхши фарзанд бўлолмайсан? Нима учун ҳамма болалар каби бўлмайсан? Нима учун Юсуфдек бўлмайсан? Нима учун шунақа бўлишинг керак? Аллоҳ воқеликни идеал тарзда тасвирламади. У нарсалар қандай бўлса шундай тарзда тасвирлади. У ўтмишни мисол келтирди..... бу ўтмиш афсонасидан бошқа нарса эмас. Бунақа чўпчакларни айтишни бас қилинг. Оналар Қуръондан оятларни келтиришганида, ёки бирор пайғамбар ҳақида гапирганида ёки бирор ҳадисни айтганида “бунақа бекорчи нарсаларингиз ўзингизга сийлов. Улар менга қизиқ эмас. Сизга катта раҳмат. Ҳеч бирини хоҳламайман. Уни бошқаларга айтинг менга эмас. Кимга қизиқ бўлса, бунга бефарқ бўлишмаса ўшаларга айтинг”. Субҳаноллоҳ. .... Тасаввур қиляпсизми?! Сиз бунга ўхшаш нарсани ўз бошингиздан ўтказгансиз. Сиз бу даҳшатни ҳар куни уйингизда кўрасиз. Бу фарзандингиз кўчага чиқиб кетганида бўлади.\nМен дастлаб фарзандларга мурожаат қилмоқчиман. Тушунинг, сиз буни ўз бахтим учун қиляпман, вазиятимни ҳеч ким тушунмайди, деб ўйлайсиз. Аммо Аллоҳ ота-онага қилинган гуноҳ кичик гуноҳ эмаслигини тушунтирган. У улкан гуноҳ. ..... жазо ҳукми маъносидаги сўзга ўшалар - ёшлар муносибдирлар..... ушбу қисса барча халқлар – инсонлар ва жинлар жамоаси учундир. Исёнкорлик ҳамма жойда бўлган.... уларнинг барчаси бадбахтлардир. Сиз бу ҳаётда рўшнолик кўрмайсиз. Агар ота-онангизга азаб берсангиз, уларга итоатсизлик қилсангиз, улардан қочсангиз ва “мен ўз ҳаётимни яшаяпман”, деб ўйласангиз ҳеч қачон бахтли бўла олмайсиз. Сиз ҳамма нарсани бой берасиз. Ота-онангизга азоб берганингиз учун ҳамма нарсангизни йўқотасиз.\nБунга нисбатан заррача шубҳа қилманг. Зеро булар бари ҳақиқат. Агар сиз “нима учун бу динга эргашишимиз керак, деб савол берсангиз бунинг ҳеч қандай ёмон томони бўлмаслиги мумкин, бироқ ота-онага қилинган бехурматлик — шубҳасиз шафқатсизликдир. Улар сизга меҳр бериб, ғамхўрлик қилишган. Эвазига сиз уларга фақат азоб қайтардингиз...\nЮқорида биз келтирган мисоллар эҳтимол сизга тегишли эмасдир. Аммо Аллоҳнинг ҳар кимга амалига яраша ажр беради. Бошқача айтганда, баъзи одамлар жуда куфрга кетган бўлади, баъзилари бир оз исёнкор бўлишади, баъзи одамлар ибодат қилмайди ёки ҳаётида бир иккита ҳаром амалларни қилиб гуноҳкор бўлишади, баъзилари исломдан бутунлай юз ўгиради. Айни пайтда афсуски, исломдан, пайғамбардан, Қуръондан юз ўгириш ҳолатлари учраб турибди. Аллоҳ сизга гуноҳингизнинг даражасига қараб муомалада бўлади. Яъни, Аллоҳ ҳаммани даражасидан қатъий назар бирдек кўради дегани эмас. Зеро унинг ўзи марҳамат қилгандек: “Улар қилганларига яраша тўлиқ ажрини олади. Бунда ҳеч бир жонга зулм қилинмайди”.\nЭнди мен эътиборимни ота-оналарга қаратмоқчиман. Улар мана шундай ҳолатни бошидан кечираётган бўлишлари мумкин. Аллоҳ Азза ва Жалла барчамизни бундай кунлардан асрасин. Бу шундай ҳақиқатки, ҳатто пайғамбарлар ҳам бундан четда қолишмаган. Нуҳ а.с. шунақа вазиятга тушган, Ёқуб а.с. билан ҳам шундай воқеа содир бўлган. Иброҳим а.с. қобил фарзанд бўлишига қарамасдан бундан азият чеккан. У “мени ва мендан бўлганларни бутларга сиғинишдан сақлагин”, деб дуо қилганди. Бу Иброҳим а.с.нинг дуоси эди.\nБироқ мен бир нарсани айтмоқчиман. Оятда бир ишора бор. Ўғлингиз 18-30 ёшда бўлса у улғайган ҳисобланади. Ўсмир бўлиши мумкин, ўрта ёш бўлиши мумкин, ҳаётда даҳшатли хатолар қилган ёш бўлиши мумкин фарқи йўқ у вояга етган ҳисобланади. Ўғлингиз ёки қизингиз вояга етган ва хатолар қилаётган бўлса бунда сизнинг ўрнингиз қандай бўлади? Мен ва сиз қалам биздан кўтарилганини билишимиз керак. Бизнинг масъулиятимиз тугаши билан қалам биздан кўтарилади. Бизнинг ишимиз уларни вояга етгунча тарбия қилиш. Улар вояга етишганида ўзлари учун масъул ҳисобланишади. Сиз уларни ушбу ёшда қанчалик назорат қилишга уринсангиз, қанчалик “уни қил, буни қил” десангиз, уларга 18 ёки 20 ёки 25 ёшида “намоз ўқи” деб такрор-такрор айтсангиз улар шунчалик намоз ўқишдан қочадилар. Бундан баттар аксланиб қолишлари ва сиздан безиб кетишлари мумкин. Оналари уларни қанчалик суймасин, яна намоздан гап очади, деб ўзларини олиб қочишади. “Онам менга қандай қилиб тавба қилиш ёки қандай қилиб ўша қиз билан гаплашмаслигим ёки бошқа нарсалар ҳақида бутун бир маърузани ўқийди. Ундан кўра кўчага кетганим маъқул. Буни эшитишни истамайман”, дейди. Она эса, “мен даъват қилишга уриняпман, нима қилишим керак? Даъват қилмайми? Фарзандимга яхшилик қилмайми? Уларга яхши тарбия бермайми?”, дейди. Амалда эса сиз қилаётганларингиз вазиятни янада мушкуллаштиради. Услубингиз вазиятни янада чигаллаштиради.\nФарзандларингиз улғайганида улар билан муносабатларнинг икки даражаси борлигини тушунинг. Биринчиси, руҳий алоқа бўлиб, бунда сиз уларга насиҳат, маслаҳат берасиз. Бу руҳий муносабатдир. Бошқаси ҳиссий муносабатдир. Она бу она. Боласи ер юзидаги энг ёмон одам бўлса ҳам фарқи йўқ, у ўз боласини яхши кўришда давом этаверади. Ўша фарзанд 45 ёшда бўлса ҳам бундан қатъий назар онасининг ҳиссий қўллаб-қувватлашини истайди. У ўз волидасидан муҳаббат ва ғамхўрлик истайди. “Мендан ҳамма юз ўгирса ҳам онам юз ўгирмасин”, дейди. Ушбу икки нарса, яъни, сизнинг руҳий маслаҳатгўй ва ота ёки она сифатидаги ролларингиз икки хил нарса. Сиз бу нарсаларни алоҳида кўришингиз керак. Баъзида фарзандингиз Аллоҳга осийлик қилса, исён қилса, сиз уларга даъватчи ёки маслаҳатчи сифатида керак эмассиз. Аксинча, улар сизнинг фақатгина оналик қилишингизни истайди. Шу боис бундай вазиятда фарзандингиз учун ширин таом тайёрланг. Аммо уларга дин ҳақида оғиз очманг. Ушбу масалани бошқа кўтарманг. Чунки охирги марта бундай қилганингизда нима юз берганини биласиз. Сиз бундан хулоса чиқаришингиз керак. Отасига айтинг қизишмасин, нолимасин. Ўғлингиз ойда бир марта келади. Аммо шунда ҳам ота “ва ниҳоят келдингими”, дейди. Шунда фарзанд “мана нима учун келишни истамайман, шундай гапларингиздан безор бўлдим”, дейди ва яна чиқиб кетади. Сизга савол шу билан нимага эришасиз? Мана нима учун сиз энди Ёқуб а.с.ни тушунасиз. Унга қонга ботган кўйлакни келтиришганида бунга ишонмади ва ўғилларининг алдаётганини англади. У ушбу вазиятда ҳеч нарса қила олмаслигини тушуниб етди ва унинг айтган сўзлари ҳалигача итоатсиз, вояга етган фарзанди бор ота оналарни ҳаяжонга солади...... “менга гўзал сабр қилишдан бошқа чора қолмади”! Айтганча, бу ерда норозилик ҳолатидаги сабр ҳам борлигини эслатиб ўтмоқчиман. Бироқ, у гўзал сабр намойиш этиши зарур эди. Бу табассум қилиб, ҳеч бўлмаганда ҳиссий муносабатларни сақлаб қолишдир.\nШу боис сиз ҳам чиройли сабр қилинг. “Ўғлим яхшимисан? Овқат ейсанми? Ҳаммаси жойидами?”, дея ундан ҳол-аҳвол сўранг, аммо дин масаласини қайта кўтарманг. Фақат муносабатларни сақлаб қолишга интилинг. Нима учун? Нима учун бундай деяпман? Чунки шайтон ахмоқ ўғлингиз ёки қизингизга келиб, “ота-онанг сени ёмон кўради, улар ҳамиша сени танқид қилади, улар ҳар доим сени камситишади, маъруза ўқишади. Бугундан бошлаб уларни унут ва ўз ҳаётингини яша, ҳаммасини ташлаб кет, улар сени яхши кўришмайди, яхши кўришганда бундай қилишмасди”, дейди. Шунда улар сиздан узоқлашиб кетаверади. Ушбу вазиятда сизнинг ота-она сифатидаги вазифангиз қийин. Ярим кечаси туриб тагликни алмаштиришдан, тунги соат 2 да касалхонага олиб боришдан, уларни мактабга кетиши учун кийинтириш буларнинг барчаси қийин даврлар бўлиб туюлиши мумкин. Аммо, аслида улар осон даврлар бўлган. Айни пайтда сиздан талаб қилинаётгани гўзал сабр қилиш жуда ҳам мураккаб. Балки бошқа киши улар билан гаплашиб кўриши керакдир. Айтганча, шундай ёш даври бўладики, буни сиз ҳам, мен ҳам ўз бошимиздан кечирганмиз. Ушбу ёшда сиз отангиздан бошқа ҳамманинг маслаҳатига қулоқ солишингиз мумкин. Аммо, агар отангиз гап очса, дарҳол итоатсизлик қиласиз, асабийлаша бошлайсиз.\nОлдимга баъзан ёшлар келиб “сизни ёмон кўрамиз”, дейдилар. Мен “нима қилдим”, деб сўрасам “Айб сизда эмас, ойим доимо мени сизнинг видеоларингизни кўришга мажбурлайди”, дея жавоб берадилар. Бунга сабр қила олмайман. Илтимос болаларингизни менинг видеоларимни кўришга мажбур қилманг. Уларнинг аҳволини баттар ёмонлаштирасиз. Бу ёрдам бермайди. Бу билан уларга динни сингдира олмайсиз. Шунчаки ота-она бўлинг. Бу қанчалик оғир бўлса ҳам, улар қанчалик итоатсиз бўлишса ҳам ушбу вазиятда улар сиздан бир нарса кутади. Қуйидаги нарсани сизга етказмоқчиман.\nҲаттоки Қуръонда ота-оналик ҳақидаги узун матн “Луқмон” сураси бор. Қуръоннинг бошқа ерида айни мавзу бўйича бирор сура йўқ. Кичик бўлса ҳам йўқ. Аллоҳ Азза ва Жалла бир кичик қисмда буни қандай тушунтириб берганига қаранг. .... бу ерда бир қатор шароитлар бор. Луқмон ўғлига у маслаҳатга муҳтож бўлиб турганида сўзлади. Бошқача айтганда Луқмон ўғлига насиҳат ортидан насиҳат қилмади, балки у бунинг вақтини, имкониятини топиб маслаҳат берди. У вазиятни тўғри баҳолаб ўғлига шундай деди: Ўғлим Аллоҳга жиддий муносабатда бўл ва Унга ширк келтирма. У шунчаки ўғлига кетма-кет ваъз қилмади. У қулай вазиятни кутди. Вазият пайдо бўлганда фойдаланди. Мавриди келмаганда, сукут сақлади.\nСиз ҳам сабрли бўлинг. Ушбу аудиториядаги ота-оналарнинг барчасида муаммоли вазиятлар ва муҳокамалар мавжуд. Сиз фарзандингиз билан жанжалашгансиз. Улар бақир-чақир қилиб, эшикни қаттиқ ёпиб уйдан чиқиб кетган. Бу муаммо ҳаммангизда бор. Агар ўша масалани қайта кўтарсангиз натижа олдингисидек тугашини биласиз. Шу боис ақлни ишлатинг. Ўша ишни такрорламанг. Мен ҳеч қачон “сенга вайл бўлсин, омин” дейдиган ота бўлишни истамайман. Мен дарғазаб бўлиб, фарзандимга бақириб, уни лаънатлашни истамайман. Шунингдек, фарзандим “бу дин эски афсоналардан бошқа нарса эмас”, дейишини ҳам хоҳламайман. Улар буни динга ишонмаганликларидан айтишмайди. Улар буни ота оналарига қайсарлик қилиб айтишади. Буни қабул қила олмайдилар. Ушбу низо, зиддият сўниши керак. Аллоҳ Азза ва Жалла бизларни ақлли ота-оналар қилсин, фарзандларимизни итоаткор қилсин! Аллоҳ Азза ва Жалла ота-оналарнинг ва фарзадларнинг қалбларига дин муҳаббатини солсин! Бебош фарзандли оилаларга енгиллик берсин! Аллоҳ Азза ва Жалла болаларимизга ҳидоят берсин ва динида маҳкам қилсин!\nНўмон Али Хон Фарзанд Исломда оила Тарбия Мақолалар Илм Қуръони карим Махсус Долзарб\n1038 20:13 16.11.2019\n2701 18:00 14.11.2019\n1262 20:00 20.10.2019


Meizu M5s: арзон смартфон харид қилиш учун 5 сабаб - Terabayt.Uz\n2016 йилнинг ёзи Meizu компанияси учун омадли келган эди. Ҳамёнбоп M3s смартфони ихчамгина металл корпусига жойланган бир қанча имкониятлар эвазига жуда оммалашди. Бу муваффақиятнинг давоми бўлиши аниқ эди. Meizu M5 номли навбатдаги арзон смартфон "меросхўр" сифатида дунёга келди.\nШундан сўнг, 2017 йилнинг 15 феврал куни Meizu компанияси янги Meizu M5s номли ҳамёнбоп телефонини тақдим қилди. Ушбу смартфон ҳам металл корпус ҳамда mTouch 2.1 стандартидаги “Home”тугмасидан ўрин олган бармоқ изи сканери билан ўзига хос.\n5,2 дюймли M5s кўринишидан 5.5 дюймли Meizu M5 Note моделининг техник жиҳатдан содда талқини бўлди.\nMeizu M5s — 5.2 дюймли HD дисплейга, саккиз ядроли ва 64 битли процессорга, металл корпусга, бармоқ изи сканерига эга бўлган Android-смартфон.\nMeizu M5s нимаси билан ўзига хос?\nЯнги модел учун компания бир оз каттароқ экран танлашга қарор қилган. Натижада, диагонали 5.2 дюймли экран танланган. Аввалги моделлар каби бармоқ изи сканери экран қуйисидан ўрин эгаллаган.\nКорпус металлдан ишланган. Унинг шакли эса Meizu M3s билан солиштирганда - ўзгарган.\nMeizu M5s учун 3 гигабайтли оператив хотира танланган бўлса ҳам, ҳамёнбоп смартфон процессори аввалги моделдан соддароқ: MediaTek MT6753 (аввалгисида MediaTek MT6750). Бу тўғрида қуйида тўхталамиз.\nСмартфондаги бош камера 13 мегапикселли. Унга фазали автофокус ҳамда қўш тусли светодиодли фоточақноқ ўрнатилган.\nMeizu M5s аккумуляторининг сиғими 3000 мА соат ва уни тезкор қувватлаш мумкин! Одатда ҳамёнбоп девайслар учун ноёб жиҳат! Қуйида бу моделни яқиндан ўрганамиз.\nMeizu M5s (M612H) моделининг асосий техник хусусиятлари:\nПроцессор: MediaTek MT6753, 8 ядроли ARM Cortex-A53, @1,3 ГГц;\nСенсор дисплей: IPS 5,2″, 1280×720, 282 ppi;\nОператив хотира (RAM): 3 ГБ;\nДоимий хотира: 16/32 ГБ;\nNano-SIM: 2 та;\nmicroSD: 128 гигабайтгача;\nАлоқа имкониятлари: GSM/GPRS/EDGE (850/900/1800/1900 МГц), WCDMA/HSPA+ (850/900/1900/2100 МГц), TD-SCDMA, LTE Cat.4 FDD (B1/3/7), TD LTE (B38/40);\nҚўшимча: Wi-Fi 802.11a/b/g/n (2,4 ва 5 ГГц), Bluetooth 4.0 BLE, GPS, A-GPS, Глонасс, Micro-USB, USB OTG;\nБош камера: 13 Мп, автофокус, f/2,2, видео 1080p;\nОлд камера: 5 Мп, f/2,0, фокусни белгилаш;\nСенсорлар: оралиқ-масофа, ёруғлик, магнит майдон, бармоқ изи сканери, акселерометр, гироскоп;\nАккумулятор: 3000 мА·соат, тезкор қувват олади;\nЎлчамлари: 148×73×8,4 мм\nВазни: 147 грамм.\nСмартфон олд панели Meizu шу вақтга қадар ишлаб чиқарган сотувдаги бошқа мобил телефонларга ўхшаб кетади. Олд панелга қайрилма ёнли 2.5D ҳимоя ва безак шишаси ётқизилган. Бу шишанинг DragonTrail брендига мансублигини тахмин қилиш мумкин. Ён томондаги ромлар у қадар қалин эмас.\nЭкран қуйисида Meizu учун анъанавий механик mTouch тугмаси жойлаштирилган. Унинг атрофи металл ҳошия билан ўраб олинган. Бу тугма бир оз ботиқ шаклда. Унинг вазифаси ҳам аввалгидай сақлаб қолинган: бармоқ изини сканер қилиши билан бирга, бармоқнинг зарбига кўра, бу тугма орқали "орқага", "бош экранга қайтиш" амалларини бажаради.\nЭкран юқорисида — суҳбат динамиги, олд камера, ёруғлик датчиги, оралиқ-масофа датчиги, огоҳлантирувчи светодиодли индикатор мавжуд.\nСмартфон ёнларига диққат билан назар ташланса, корпус шакли бир оз юмалоқ услубда ва экран бурчаклари ҳам ёрқин акс этади.\nКорпус қуйисидаги жамланма ўзгармаган: MicroUSB порт, унинг ёнларида симметрик дизайнда ишланган туйнуклар. Уларнинг остида динамик ҳамда суҳбат микрофони ўрнатилган.\nКорпуснинг қуйи ва юқори қисмлари махсус безак пластик хомашёсидан тайёрланган. Бу эса смартфонга алоқа сигналларини қабул қилиши учун айни муддао.\nКорпуснинг чап қисмида — SIM-картв ва MicroSD картаси учун бўлмача.\nБу бўлмача гибрид бўлиб, унга nano шаклли иккита SIM-карта ёки битта сим-карта ҳамда MicroSD хотира картасини ўрнатиш мумкин.\nАудио қулоқчинлар учун стандарт туйнук том қисмида жойлашган:\nОвозни бошқариш ҳамда ўчириб/ёқиш тугмаси — корпуснинг ён томонида жойлашган:\nОрқа панел тўлиқ металлдан ишланган. Ундаги логотип, камера ҳамда қўш тусли светодиоди бор фоточақноқ анъаналарга хос услубда жойлаштирилган.\nОрқа панелнинг қуйи ва юқори қисмларига пластик улоқ кийдирилган, улар корпус рангида бўялган бўлса ҳам, туси бир оз фарқ қилади.\nЮқори ва қиммат моделларда пластик қисм ва металл панелни нафис ялтироқ улоқлар бирлаштириб туради. Ҳамёнбоп моделларда (жумладан, Meizu M5s моделида ҳам) соддароқ ечимдан фойдаланилган.\nАввалги моделлар билан таққослаб кўрганда, Meizu M5s'да туб ўзгариш йўқ. Бироқ компания смартфоннинг эргономикаси, яъни шаклдорлигига эътибор қилган. Натижада, M3s моделига қараганда Meizu M5s кафтда яхши жойлашади.\nЭкран қанчалик яхши?\nMeizu M5s смартфон экрани 5,2 дюймли, унинг дисплей сиғими HD (720 x 1280 пиксел). Экран 2.5D туридаги силлиқ ҳошияли ҳимоя шишаси билан қоплаб олинган.\nMeizu M5s экранининг ҳар дюймига тўғри келадиган пикселлар сони бир оз кам: 282 ppi. Натижада, ҳамма пиксел ҳам аниқ-тиниқ акс этмайди.\nИкки томондаги ён томондаги қора виртуал ромлар қўшиб ҳисоблаганда 3,5 мм, қуйи ва юқори ромлар — тахминан 16 мм.\nЭкран учун танланган IPS-матрица ҳавосиз қават усулида ишлаб чиқарилган.\nҚолган жиҳатлари: максимал ёрқинлик миқдори 380 кд/м2.\nMeizu M5s экрани ёғ-доғга қарши бўлган олеофоб қатламаси билан қопланган. Бу пленка аввалгиларидан анча сифатли.\nM5s ҳамёнбоп смартфон бўлгани туфайли унинг экрани бир қарашда фойдаланувчи учун маъқул келса ҳам, айрим инжиқ смартфон фойдаланувчилари экранда ёруғлик миқдори камлигини пайқайдилар.\nБироқ экранда маълумотни кўриш ёки ўқиш учун максимал ёруғлик даражаси етарли. Қуёш нури остида ҳам экран тасвирни яхши намойиш қилади.\nMeizu одатда янги бирор смартфон ишлаб чиқараётганда "электрон юрак" танлаш борасида ғалати қарорларга келади: Meizu M2 Note эга бўлган чипсет унинг авлоди бўлмиш M1 Note'нинг чипидан кучсизроқ эди.\nХудди шу тарих Meizu M5s билан ҳам содир бўлди: унга ўрнатилган MediaTek MT6753 процессори 1.3 ГГц частота интервалига эга. M3s ва пластик корпусли M5 эга бўлган MediaTek MT6750 чипи эса ундан илғоррроқ эди. Тўғри, бу жуда катта фарқ дегани эмас.\nАндроиднинг ўзлаштирилган Flyme талқини қувватни тежаши, бир маромда ишлаши ҳамда самарадорлиги билан яхши танилган.\nСмартфон икки хил талқинда ишлаб чиқарилади: 16 ёки 32 ГБ доимий хотира ҳамда 3 гигабайтли оператив хотира.\nБитта SIM-карта ўрнига доимий хотирани кенгайтириш учун МicroSD хотира картасини қўйиш мумкин.\nСмартфондаги GPS-модул муаммосиз ишлайди ҳамда сунъий йўлдош сигналини яхши тутади.\nСмартфонда икки диапазонли Wi-Fi 802.11 a/b/g/n ҳамда Bluetooth 4.0 модули, NFC ҳамда инфра-қизил модул мавжуд.\nОовз ҳамда динамик сифати борасида имкониятлар етарли ҳамда ўрта даражали.\nАккумулятор корпусдан ажралмайди ҳамда унинг ток сиғими 3000 мА соат. Смартфон 18 ваттли mCharge тезкор қувват олиш технологиясини қўллаб-қувватлайди. Ишлаб чиқарувчининг маълум қилишича, 3000 мА соат сиғимли аккумуляторни 56% қувватлаш учун бор-йўғи 30 дақиқа керак бўлади.\nСмартфон тўлиқ қуввати бугунги фаол фойдаланувчилар қўлида бир кеунга етади. Тўлиқ қувват билан 10 соат видео томоша қилиш мумкин.\nКамера имкониятлари қандай?\nГаджетдаги бош камера 13 мегапикселли. Камера фазали автофокус тизими ва икки тусли фоточақноққа эга. Телефонда 5 мегапикселли олд камера мавжуд.\nҲамёнбоп смартфонлардаги камера имкониятларини содда қилиб ифодалаш мумкин: ёруғлик етарли бўлса, сурат ҳам кўнгилдагидек бўлади. Қоронғуда эса қўлимизда арзон смартфон турганини тушуниб етамиз.\nҚуйидаги суратлар ёрдамида Meizu M5s камераси имкониятлари хусусида хулоса қилинг.\nMeizu M3s 2016 йилда яхши сотилган бўлса, унинг нархи ўз жиҳатларини керагидан ортиқ оқлаган. Meizu M5s эса техник жиҳатдан у қадар ўзгармаган, бироқ нарх бир оз кўтарилган.\nШундай бўлса ҳам, ҳамёнбоп Meizu M5s моделини харид қилиш учун айрим сабаблар бор: металл корпус, қулай экран, тезкор қувват олувчи батарея.\nMeizu ҳамёнбоп чипсет танлагани боис, гаджет самарадорлиги у қадар ҳам мақтагулик эмас.\nMeizu M5s харид қилиш учун 5 сабаб:\nАнъанавий ва яхши ташқи кўриниш ҳамда сифатли корпус материали;\nтезкор қувват олиш функцияси;\nаниқ ва тезкор ишлайдиган бармоқ изи сканери.\nMeizu M5s харид қилишга тўсиқ бўлиши мумкин 2 жиҳат:\nсодда самарадорлик (инжиқ фойдаланувчилар учун);\nўрта имкониятли камера.\nMeizu M5s Хитойда 2017 йилнинг 20 февралидан сотувга чиқарилган эди. Девайснинг 16 ГБ талқини 116 АҚШ доллари, 32 ГБ талқини 145 доллардан сотилган. Телефон бугунги кунда ҳам халқаро бозорда яхши сотилмоқда. Жумладан, Ўзбекистонда ҳам. Юртимизда гаджетни ўртача 1 млн сўмдан харид қилиш мумкин.\nУнутманг, Terabayt.uz нашрининг имкониятлари кенгайиб бораётган Тerashop дўкони ишончли смартфон ва гаджетлар харид қилиш учун айни муддао.\nTerashop 850 000 сўм Сотиб олиш\n#Meizu M5s #арзон смартфон


Узоқ умр кўриш: Испания Японияни ортда...\n19.10.2018 14:41 0 1556\n2040 йилга бориб энг узоқ умр кўрувчи аҳолига эга Испания Япониянинг ўрнини эгаллаши мумкин, дея хабар бермоқда Австриянинг «Kurier» нашри. «The Lancet» илмий журнали ёзишича, ушбу Пиреней яримороли мамлакатида ўртача умр кўриш даврийлиги 85,8 йилга етади.\nОлимларнинг ҳисоб-китобларига кўра, энг узоқ умр кўрувчи одамлар яшовчи мамлакатлар етакчи ўнлигига 2040 йилда, шунингдек, Сингапур, Швейцария, Португалия, Италия, Исроил, Франция, Люксембург ва Австралия кириши кутилмоқда.\n2016 йилги рейтингга солиштирганда, АҚШ 43-ўриндан 64-ўринга (79,8 ёш) тушади, Хитой эса аксинча, 68-ўриндан 39 ўринга (81,9 ёш) кўтарилади.\nРейтингнинг охирида МАР, Лесото, Сомали, Зимбабве каби Африка мамлакатлари жой олди, уларда ўртача умр кўриш 65 ёшдан паст.\nТадқиқот давомида олимлар 190 мамлакатдаги ўлимга олиб келувчи 250 сабабни ўрганишди.\nЮқори қон босими, семириш, қондаги қанд миқдори юқорилиги, тамаки ва алкоголь бевақт ўлимга олиб келувчи энг жиддий омиллар сифатида қайд этилди.\nДунёнинг ёш харитаси (2040 йил учун)\nЯпония Испания узоқ умр кўриш


ЎзА - Ўзбекистон ўқитувчи ва мураббийларига байрам табриги\n28.09.2019 Чоп этиш версияси\nАввало, сиз, азизларни, таълим-тарбия соҳасида меҳнат қилаётган барча педагог ходимларни Ўқитувчи ва мураббийлар куни билан чин қалбимдан табриклаб, энг эзгу тилакларимни изҳор этаман.\nУшбу қутлуғ айёмда барчамиз бизга илм ўргатган, ҳаёт сабоғини берган жонкуяр, фидойи ўқитувчи ва домлаларимизга чуқур ҳурмат бажо келтириб, чин дилдан таъзим қиламиз.\nҲақиқатан ҳам, ўзининг кўз нури, қалб қўри, бутун борлиғини ёш авлод тарбиясига бахш этадиган ўқитувчи ва мураббийлар меҳнати, жасорати ҳар қандай юксак баҳоларга муносибдир.\nБу ҳақда фикр юритар эканмиз, улуғ маърифатпарвар бобомиз Маҳмудхўжа Беҳбудийнинг: “Авлодларингизга фақат бугуннинг эмас, келгуси замоннинг илмини ўргатинг”, деган сўзлари беихтиёр ёдимизга тушади.\nЧиндан ҳам, дунё миқёсида рақобат янада кучайиб борадиган, ўта мураккаб бир даврда яшайдиган болаларимизни келажакка тайёрлаб, соғлом ва баркамол инсонлар этиб вояга етказиш таълим-тарбия соҳаси, ўқитувчи меҳнатининг туб моҳиятини ташкил этади.\nАна шу ўткир ҳақиқатни ҳисобга олиб, биз таълим-тарбия соҳасидаги ислоҳотларни давлат сиёсатининг энг муҳим ва устувор йўналиши даражасига кўтардик.\nЎтган қисқа даврда мактабгача таълим муассасалари тармоғини кенгайтириш, мактаб таълимида 11 йиллик тизимга ўтиш, академик лицей ва касб-ҳунар коллежларини оптималлаштириш, нодавлат таълим хизмати кўрсатиш бўйича кенг кўламли ишларни амалга оширдик.\nБугунги кунда сизларнинг, бутун эл-юртимизнинг қизғин қўллаб-қувватлаши билан мактаб таълимини ривожлантириш умуммиллий мақсадга, умумхалқ ҳаракатига айланиб бормоқда.\nБуюк алломаларимиз, атоқли шоир ва адибларимиз номи билан аталадиган ижод ва табиий фанларга ихтисослаштирилган мактаблар, “Темурбеклар мактаблари”, Президент мактаблари каби мутлақо янги намунадаги замонавий ва инновацион таълим масканлари айни шу мақсадга хизмат қилади.\nБу борада умумтаълим мактаблари тизимини ривожлантириш масаласига устувор аҳамият берилмоқда. Бунинг тасдиғини сўнгги икки йилда 238 та янги мактаб барпо этилганида ҳам кўриш мумкин. Ҳолбуки, 2010-2016 йилларда бу соҳага етарли эътибор берилмагани туфайли 99 та мактаб ёпилган эди.\nМазкур соҳани ривожлантириш учун ажратилаётган бюджет маблағлари ҳажми ҳам ортиб бормоқда. Жумладан, жорий йилда мактабларга 2017 йилга нисбатан 81 фоиздан зиёд маблағ ажратилди.\nЮртимизда боғча, мактаб ва олий таълим тизимида ишлаётган тарбиячилар, ўқитувчи ва домлалар меҳнатини муносиб қадрлаш, уларнинг иш ҳақини, жамиятдаги нуфузини ошириш бўйича муҳим қадамлар қўйилмоқда.\nСоҳа ривожига бўлган ана шундай эътибор мактабларда ўқув-тарбия жараёнларини сифат жиҳатидан ўзгартиришга, ўқитувчилар таркибини яхшилашга хизмат қилмоқда.\nБиз таълим-тарбия масаласига комплекс ёндашган ҳолда, боғча таълими билан бирга олий таълим тизимини ҳам узвий ривожлантиришга алоҳида эътибор бермоқдамиз.\nШу мақсадда мамлакатимизда мактабгача таълим ҳамда олий таълимни ривожлантириш дастурлари қабул қилинди ва шу асосда туб ислоҳотлар амалга оширилмоқда.\nХусусан, кейинги икки йилда мамлакатимизда 35 та, жумладан, 13 та хорижий олий ўқув юрти ташкил этилди. Юздан ортиқ янги бакалавриат таълим йўналишлари ҳамда 94 та магистратура мутахассислиги бўйича кадрлар тайёрлаш йўлга қўйилди.\nАна шундай чора-тадбирлар натижасида ёшларни олий таълим билан қамраб олиш даражаси уч йил бурунги 9 фоиздан 20 фоизга ошди. Биз яқин келажакда бу кўрсаткични 25 фоизга етказишни ўз олдимизга мақсад қилиб қўйганмиз.\nЯратилаётган имкониятлар туфайли Ўзбекистон ёшлари турли соҳаларда ўз билим ва салоҳиятини намоён этиб, Ватанимиз шуҳратини бутун дунёга тараннум этмоқда.\nКуни кеча Россиянинг Екатеринбург шаҳрида дунёнинг 80 га яқин мамлакатидан моҳир спортчилар иштирок этган бокс бўйича жаҳон чемпионатида миллий жамоамиз вакиллари юксак азму шижоат ва маҳорат намунасини кўрсатиб, биринчи ўринни эгаллагани барчамизни қувонтириб, ғурур ва ифтихор бағишлайди.\nБундай улкан ютуқларни биз аввало сизлар каби фидойи устоз-мураббийларнинг фидокорона меҳнати натижаси сифатида қабул қиламиз.\nБарчамиз яхши тушунамизки, бугунги шиддатли замон барча соҳалар қаторида таълим-тарбия тизимини ривожлантириш бўйича ҳам олдимизга ғоят муҳим ва долзарб вазифаларни қўймоқда.\nАлбатта, ёшларимизнинг билим олишлари учун барча шароитларни яратиш, ўқув биноларини қуриш, уларни замонавий жиҳозлаш мумкин. Лекин фарзандларимизга юксак мезонлар асосида таълим-тарбия берадиган, янгича, инновацион фикрлайдиган муаллим ва ўқитувчиларни тайёрлаш – бу энг оғир вазифа бўлиб, жуда катта меҳнат ва масъулиятни талаб этади.\nШу маънода, бугунги кун ўқитувчиси универсал мутахассис, ҳам ўргатувчи, ҳам ўрганувчи бўлиши, яъни ўз устида тинимсиз ишлаши, доимо изланиб яшаши керак.\nЭнг муҳими, ўқитувчи чинакам ватанпарвар инсон бўлиши зарур. Қалбида ўз касбига, Ватанига меҳр ва садоқат кучли бўлган ўқитувчигина ҳақиқий ватанпарвар шахсни тарбиялай олади.\nБизнинг барча саъй-ҳаракатларимиз "Ўзбекистонда энг обрўли инсон муаллим бўлиши керак" деган ғояни амалга оширишга қаратилмоқда. Бунинг учун давлат ва жамият томонидан қанча маблағ, ресурс ва имкониятлар зарур бўлса, барчасини сафарбар этамиз.\nМактабларда хорижий тилларни, ахборот-коммуникация технологияларини ўргатишни такомиллаштириш, олий ва ўрта махсус таълим соҳасида бошқарувни ислоҳ қилиш, ёшларни илм-фан соҳасига жалб этиш ва уларнинг ташаббусларини қўллаб-қувватлаш бўйича белгиланган чора-тадбирларни самарали амалга оширишимиз лозим.\nПрофессионал таълим соҳасида бугунги меҳнат бозори ва халқаро стандартларга тўла мос келадиган бутунлай янги тизимга ўтишни жадаллаштиришимиз керак.\nТаълим муассасаларининг моддий-техник базаси, ўқитиш сифати ва педагог ходимларнинг билим ва малакасини оширишга қаратилган “Замонавий мактаб” давлат дастурини амалга ошириш доимий эътиборимиз марказида бўлади.\nБарчамизга аёнки, бугунги кунда ён-атрофимизда ёшларнинг қалби ва онгини заҳарлаб, уларни тўғри йўлдан оғдиришга қаратилган хавф-хатарлар тобора кучайиб бормоқда. Бундай мафкуравий хуружларга қарши миллий ғоя асосида барчамиз биргаликда курашмоғимиз, оила, мактаб ва маҳалла ҳамкорлигини мустаҳкамлашимиз зарур.\nАйниқса, бу вазифа барча бўғиндаги раҳбарлар, ёшлар, хотин-қизлар, нуронийлар ташкилотлари, ижодкор зиёлиларимиз, диний уламолар, ҳуқуқ-тартибот идоралари ходимлари, бутун жамиятимиз учун виждон ишига айланиши керак.\nАзиз ва муҳтарам устозлар!\nБугун таълим-тарбия соҳасида, ҳурматли ўқитувчи ва мураббийларимиз, фарзандларимиз ҳаётида янги давр бошланмоқда. Бу даврни янада чуқур маъно-мазмун билан тўлдириб, миллий юксалишга эришиш фақат ва фақат ўзимизга, шу йўлда ҳамжиҳатлик билан қаттиқ меҳнат қилишимизга боғлиқ.\nБиз халқимизнинг энг катта бойлигини – миллионлаб фарзандларимиз, жондан азиз ўғил-қизларимизнинг тақдирини, Ўзбекистон истиқболини сизларга ишониб топширганмиз. Ва бу вазифани масъулият билан адо этиб келаётган сизлар каби фидойи инсонлар, келажак бунёдкорларига ҳар қанча таҳсин ва тасаннолар айтсак, арзийди.\nСизларни Ўқитувчи ва мураббийлар куни билан яна бир бор табриклаб, барчангизга сиҳат-саломатлик, шарафли ва масъулиятли фаолиятингизда катта муваффақиятлар, хонадонларингизга файзу барака тилайман.


Чегарачилар учун янги бино — Ishonch Gazetasi\nЧегарачилар учун янги бино\nТермиз шаҳри яқинида, Амударёнинг қоқ ўртасида қамишзор ва қумликларда ўзига хос табиат мўъжизаси “Пайғамбар ороли” жойлашган. Майдони 4 минг гектарлик сатҳга эга, узунлиги 8, эни 5-6 километр бўлган бу оролда турфа ҳайвонлар эркин, ёввойи ҳолда яшайди.\nМазкур ҳудуд қўшни Афғонистон Республикасига туташ бўлгани боис, чегарачилар томонидан қўриқланади. Бу ерда Ўзбекистон ДХХ Чегара қўшинларига қарашли ҳарбий қисм бўлинмаси жойлашган.\n14 январь – Ватан ҳимоячилари байрами куни ва Қуролли Кучларимиз ташкил этилганининг 28 йиллиги бўлинма ҳарбий хизматчилари учун қўшалоқ байрамга айланди.\nБу ерда барча қулайликларга эга бўлинма биноси фойдаланишга топширилди. Шу муносабат билан ташкил этилган тантанали тадбирда давлат ва жамоат ташкилотлари вакиллари, фахрийлар, ҳарбий хизматчилар ва бир гуруҳ ёшлар иштирок этди.\nЯнги бинони қуриб, жиҳозлаш учун 1 миллиард 200 миллион сўмдан ортиқ маблағ сарфланди. Кенг, шинам хоналар,барча қулайликларга эга ошхона, спорт зал, ўқув хонаси, ҳаммом, дам олиш хоналари, автосарой қурилди. Бино атрофи ободонлаштирилиб, мевали ва манзарали дарахт ҳамда турли гул кўчатлари экилди.\nТантанали тадбир давомида ҳарбий хизматчимларнинг жанговар тайёргарлигига бағишланган кўргазмали машғулотлар, концерт дастури намойиш этилди. Меҳмонлар янги биноларни кўздан кечириб, ҳарбий хизматчиларнинг жанговар шайлигини ошириш, яшаш ва дам олишлари учун яратилган шароитлар билан яқиндан танишдилар.\nОлис ҳудуд эътибордан четда эмас


Ҳимоя наф келтирмади – Сурхон тонги\nБош саҳифа / Спорт / Ҳимоя наф келтирмади\nҲимоя наф келтирмади\nИюн 6, 2018\tСпорт Изоҳ қолдириш 632 Кўрилди\nФутбол бўйича Ўзбекистон чемпионатининг пролигаси “А” гуруҳи мусобақаларида иштирок этаётган Термизнинг “Сурхон” жамоаси ўйинчилари навбатдаги турда ўз майдонларида Муборакнинг “Машъал” клубини қабул қилишди.\nАйтиш керакки, мавсум бошидан бери қўшни вилоят вакиллари уч марта учрашишди. Чемпионат ўйинларининг биринчи даврасида муборакликлар ўз майдонларида “Сурхон” клуби футболчиларини 1:0 ҳисобида мағлуб этишганди. 29 май куни ўтказилган Ўзбекистон кубогининг 1/8 финал баҳсида муборакликлар яна ўз майдонларида термизликлардан устун келишди. Учрашувнинг асосий вақтида 1:1 ҳисоби қайд этилиб, пенальтилар бўйича 4:3 ҳисобида ғалаба қозонган “Машъал” клуби аъзолари кубок баҳсларининг кейинги босқичига йўлланма олишди.\n“Алпомиш” ўйингоҳида ўтказилган ўйин суперлигага чиқишни ният қилган “Сурхон” жамоаси аъзолари учун ўта масъулиятли эди. Чунки “Машъал” жамоаси 25 очко жамғариб турнир жадвалида пешқадамлик қилаётган ва термизликлардан 7 очко илгарилаб кетганди. Агар майдон эгалари зафар қучса, орадаги фарқ уч очкога камайиши мумкин эди. Ўйиннинг дастлабки дақиқасида “Сурхон” футболчиси Сардор Иминов рақиб дарвозасини ишғол этди. Шу тўпдан сўнг майдон эгалари ўйин охиригача ҳимояга ўтиб олишди. Меҳмонлар эса ҳужумкор футбол намойиш этдилар. Охир-оқибат гол киритиб, ҳисобни тенглаштиришди. Қисқаси, уч мартадан бери футболчиларимизнинг пала-партиш ўйини эвазига муборакликлар зафар қучишмоқда.\nОлдинги Ёш инновациячи\nКейинги Сурхон ёшлари ғолиб\nТермиз шаҳрида бугун эрталабдан «Мўйноққа мадад» экологик хайрия марафонига старт берилди. Веломарафон иштирокчиларини Сурхондарё вилояти …\nАпрел 27, 2018\t4,722\nШундай ўлка доим бор бўлсин!\nСанъат саройи фойдаланишга топширилди


Ҳужжатларда “суюнчи пули” деган тушунча мавжуд эмас - zarnews.uz\nМаълумки, бола туғилганда суюнчи пули берилади, деган қарашлар мавжуд.\nАслида амалдаги қонун ҳужжатларида “суюнчи пули” деган тушунча мавжуд эмас. Аммо бу бола туғилганда давлат томонидан бериладиган бир марталик нафақанинг халқ орасидаги кенг тарқалган номидир.\nАдлия вазирлигида 2015 йил 5 март кунида рўйхатга олинган Ўзбекистон Республикаси Молия вазирлиги ҳузуридаги бюджетдан ташқари пенсия жамғармаси томонидан пенсия, нафақа ва бошқа тўловларни тўлашни ташкил этиш тартиби тўғрисидаги йўриқномага кўра, ишламайдиган шахсларга — уларнинг яшаш жойлари бўйича Халқ банки филиали махсус кассаси ёки уларнинг хоҳишига кўра, пул маблағларини фуқароларнинг депозит ҳисоб рақамларига нақд пулсиз ўтказиш йўли билан тижорат банкининг филиали орқали тўланади.\nУшбу ҳужжатлар тегишли ариза билан бола туғилган кундан бошлаб 6 ой ичида тақдим этилиши зарур. Бола туғилганда бериладиган бир марталик нафақа тўлаш тўғрисидаги аризалар Пенсия жамғармаси туман (шаҳар) бўлимларида юритилган махсус китобга рўйхатга олинади.\nТеглар: суюнчи пули


Ошиқ дарвеш ҳикояти | www.ziyouz.uz\nБош саҳифа ҲикматномаИбратли ҳикоятларОшиқ дарвеш ҳикояти\nБир дарвеш бир шаҳзодага ошиқ бўлди. Кеча-кундуз шаҳзода ёдида оҳу нола чекар, аммо шаҳзодани ҳеч кўрмаган эди. Одамлар дарвешга танбеҳ бериб, насиҳат қилардилар:\n— Сен қаердаю подшо қаерда, агар бу ишинг подшонинг қулоғига етса, сени қаттиқ жазолайди, ўз хунингга ўзинг зомин бўласан, — дер эдилар. Аммо дарвеш бу гапларга эътибор қилмас, шаҳзодани ўз қибласи, каъбаси деб билар, унинг ҳусну жамолини мақтар, беқарорлигини, ошиқлигини изҳор этар эди.\nПодшо бу гапни эшитиб, ранжиди ва дарвешни ушлаб, қатл этишга ҳукм этди. Дарвеш бу гапни эшитиб, хафа бўлиш ўрнига шод бўлди, наъра тортиб, бошини тошларга ура бошлади, ақл-ҳушини йўқотди. Шу ҳолда уни қатлгоҳга олиб бордилар. Дарвеш қатлни уюштирувчи ҳокимдан бир муддат мухлат сўради, бир ракаат намоз ўқиб олайин, деди. Ҳоким ижозат берди.\nДарвеш кўзидан иссиқ оташли ёшларини тўкиб. юзини тупроққа қўйиб деди:\n— Эй Аллоҳи ҳозиру нозир, эй парвардигори қодиру қаҳҳор, шоҳимнинг умрини узун, давлатини фузун эт, унинг ҳеч бир гуноҳи йўқ. Аммо жоним танимдан чиқишдан олдин менга шаҳзодани жамолини бир бор кўрсат, буни менга насиб эт. Ҳеч бўлмаса, ахир бир бор унинг юзини кўрайин, кейин ўлсам майлига, майлига унинг олдида жон берайин, жонимни унга топшириб, Исмоил сингари қурбон бўлайин. Бир эмас, минг жоним бўлганда ҳам унга бағишлаган бўлардим. Эй парвадигор, минглаб одамларнинг ҳожатини чиқарасан, менинг ҳам ҳожатимни чиқар…\nПарвардигор ул дарвешнинг ноласини эшитди ва подшоҳ кўнглига раҳм солди. Ҳоким шоҳ олдига одам юборди ва дарвешнинг ўлим олдидан айтган илтимосини билдирди. Фақир дарвешнинг ҳолати ва сўзи шоҳга таъсир қилди, шоҳнинг қалбида ҳам дард пайдо бўлди. Шоҳўғлини чақириб, деди:\n— Дарвешдан юз ўгирма, уни ўзингга яқинлаштир, ҳозир эса вазир билан бирга ўша бечора ошиқ олдига боринглар ва унинг кўнглини кўтаринглар.\nШаҳзода отасининг сўзига кириб, дарвеш олдига йўл олди. Гўё гавҳар садаф томон, дарё эса қатра томон йўл олгандай бўлди. Йўқ, қуёш тупроқ олдига келгандай бўлди. Шаҳзода дор остига, дарвеш олдига етиб келганда, бутун йиғилган халойиқ ҳайратдан қичқириб юбордилар. Қиёмат қўпгандай бўлди. Шаҳзода гадони тупроққа беланган ҳолда кўрди. Дарвеш гўё маҳв бўлган, йўқолган эди. Унинг жисми қарийбки кўринмас, халқ назаридан яширингандай эди. Шаҳзода бечора дарвешни бу ҳолда кўриб, кўзларига ёш олди, раҳми келди.\nВоқеан, кимки ишкда содиқ ва собит бўлса, маъшуқ ҳузурига келади, ошиқу маъшуқ бир-биридан ажралмасдир, ишқ бор жойда ҳусн, ҳусн бор жойда ишқ мавжуд. Дарвеш шаҳзоданинг овозини эшитган бўлса-да, лекин юзини кўрмаган эди. Шаҳзода отдан тушиб. гадонинг юзини тупроқдан кўтарди ва тиззасига қўйди. Гадо шоҳининг юзини яқиндан кўрди. Гадо бир олов, шаҳзода эса бир дарёи раҳмат эди. Олов нур дарёсига етган эди. Гадо шаҳзодага қараб деди:\n— Эй, шаҳриёр, мунча зор этдинг!\nСўнгра бу бахту саодатни етказган Аллоҳга шукр этди ва бир наъра тортиб, жонини жабборга топширди. Гўё у оламда йўқ эди. Бир шамъ лип этиб ўчгандай бўлди. Дилбарининг висоли маълум бўлгач, мутлақфоний бўлиб, йўқолди-кетди. Буни соликлар билурлар, ишқ не куйларга солиши, не-не мўъжизалар кўрсатиши уларга маълумдир.\nМардларнинг бари йўлда фано бўлдилар, Ҳаққа фоний бўлиб, Ҳақдан огоҳ бўлдилар. Эй вужудинг йўқликка йўғрилган, сенинг лаззатинг алам билан омухтадир, бир муддат остин-устун бўлмагунча, орому хотиржамликни кўрмайсан. Ишқ — кимё, сени покловчи хумдон. Мунча фикрга ғарқсан. Ақл — қўрқув келтиради, ақл мардликни бўғади, ақлни қўй. Хумдонга кир, мен каби ўзингдан кечгин, бир нафас ўз оламингни тарк эт. Менга қарагин: менки, мен эмасман, мен йўқман, мендан бошқа ҳам қолган эмас. Мен истаган нарса ақлдан ҳам, хайру шаррдан — яхши ва ёмондан ҳам балавдшир. Менга фақр офтоби нурини сочгач, икки олам кўзимга тариқча қимматсиз бўлиб қолди, ул қуёшнинг шуъласин кўрганимдан кейин мен батамом йўқолдим, қатра дарёга қўшилгандай бўлди. Неки излаган бўлсам, топган бўлсам оқар сувга отдим. Бир қатра эдим -йўқолдим. Гарчи йўқолиш ҳар кимнинг қулидан келмаса ҳам, аммо мендай бир кишининг барҳақ фоний бўлиши етарлидир.\n← Аввалги Аввалги Тарсо қизининг туш кўриши ва шайх орқасидан бориши\nКейинги → Кейинги: Боязиднинг кечаси шаҳардан ташқари чиққани ҳикояти


Президент Жиззахга борди\nПрезидент бир ҳафта давом этган меҳнат таътилини якунлади ва Ватан ҳимоячилари куни арафасида Жиззахдаги ҳарбий қисмни бориб кўрди.\nЎзбекистон Республикаси президенти Шавкат Мирзиёев 11 январ куни Жиззах вилоятига борди.\nДавлат раҳбари дастлаб Марказий ҳарбий округнинг артиллерия бригадасини бориб кўрди.\nМазкур ҳарбий қисмда катта ҳажмдаги қурилиш ва таъмирлаш ишлари амалга оширилиб, барча замонавий қулайликлар яратилган. Қуролли Кучлар Олий Бош Қўмондони Шавкат Мирзиёев ушбу шароитларни кўздан кечирди.\n«Асосий мақсадимиз - халқ билан армия бирдамлиги. Ҳарбий қисмлар эшиклари эл учун очиқ бўлиши керак. Миллий армиямизнинг нури, маънавияти ҳаммага етиб бориши зарур. Ёшларни бу ерга олиб келиб кўрсатиш, ўргатиш керак. Бу уларни ватанпарварлик руҳида тарбиялаш, мамлакатимиз тарихи ва қудрати ҳақида билимларини бойитишга хизмат қилади. Бундан ота-оналар ҳам хурсанд бўлади», деди президент.\nЎқув биноси энг илғор ҳарбий тайёргарлик талабларига мос жиҳозланган. Ўқув тренажёрлари жанговар вазиятга максимал яқинлаштирилган.\nМутасаддиларга бугун дунёда кузатилаётган хавф-хатарлардан келиб чиқиб, жанговар тайёргарликни янги поғонага кўтариш, хориж тажрибасини ўрганиш, энг илғор ахборот технологияларини ўзлаштириш бўйича кўрсатмалар берилди.\nЁтоқхоналарда ҳарбий хизматчиларнинг яшаши, дам олиши, вақтини мазмунли ўтказиб, билимларини мустаҳкамлаши учун барча қулайликлар бор.\nҲарбий қисм ошхонасига хизмат кўрсатиш бўйича аутсорсинг тизими жорий қилинган. Бу аскарларнинг ҳамма вақти ва куч-ғайратини профессионал тайёргарликка қаратиш имконини бермоқда.\nШавкат Мирзиёев ҳарбий қисмдаги тиббиёт пунктини кириб кўрди. Бу ерда ҳарбий хизматчилар ва уларнинг оила аъзоларига малакали хизмат кўрсатилмоқда.\nПрезидент ушбу пунктдаги ускуна ва кадрлар салоҳиятидан фойдаланиб, ҳарбий қисм яқинидаги «Олмачи» маҳалласи аҳолисини тиббий кўрикдан ўтказиш, халқ саломатлигини мустаҳкамлашга ҳисса қўшиш зарурлигини таъкидлади. Шунингдек, Мудофаа вазирлигининг захираси сифатида ҳар бири 500 ўринлик иккита мобил госпитал ташкил этиш бўйича топшириқ берилди.\n12:06 / 06.05.2021\nЖиззахда қарийб 300 туп каннабис етиштираётган шахс ушланди\n14:10 / 23.04.2021\nКвартиралар, автомобиллар, дўконлар — Акром Раҳмонқуловнинг зарарни ундириш учун хатланган мол-мулклари ҳақида маълумот берилди


hidoyat.uz – “Мовароуннаҳр” нашриётининг сайти - КЎЛМАККА АЙЛАНГАН ЧАШМА\nКЎЛМАККА АЙЛАНГАН ЧАШМА\nОна чашма сафарга отланаётган фарзандларига оқ йўл тилаб, насиҳат қилибди:\n– Болаларим, мудом шабнамдек пок, беозор ва ҳожатбарор бўлинг. Оби ҳаёт деган номингизга асло доғ туширманг. Билингки, икки қирғоқ оралиғи она Ватанингиздир. Юрт бўйлаб сиз билан кезаётганлар эса оға-иниларингиз. Бир-бирингиздан зинҳор ажралманг. Аҳил бўлинг. Боғ-роғларга ҳаёт бахш этинг. Сел деган балога қўшилиб, бузғунчилик йўлини тутманг.\nФарзандлар ҳаётбахш қўшиқлар куйлаб, йўлга равона бўлибди. Оҳ, қандай бахтга, севинчу завққа тўла дамлар. Ҳузурбахш кулгулар, тўлиб-тошиб тошдан-тошга сакрашлар. Нақадар унутилмас дамлар...\nШундай сурурли, файзли дамларнинг бирида қайдандир сел деган бало пайдо бўлиб, уларнинг сафига қўшилибди. Оғалар сергак тортишибди. Бироқ гуруч курмаксиз бўлмаганидек, ака-укаларнинг орасидан селнинг совуқ қилиқларини ёқловчилар ҳам топилибди. Ҳатто, селга қўшилиб, қадрдон қирғоғини ҳам бузибди. Оғаларининг пандларига қулоқ солмай сел билан бирга дарахтларни ағдариб, биноларни вайрон қилибди. Ўзининг оби ҳаётлигини унутиб, буткул йўлдан озибди. Селнинг ундови билан ҳовлиқиб, чоҳлар қазибди. Қутурган шердай ўкириб бораётиб, тўсатдан ўзи ўпирган жарга тушиб қолибди. Бирдан ҳолдан тойиб, дармони қурибди. Қимирлашга ҳам мажоли етмай, умидсизланибди. Оғаларининг пандларию онасининг ўгитларини эслаб, виждон азобида қийналибди. Афсуски, энди кеч бўлган эди.\nЧунки у энди аввалгидай зилол, ҳаётбахш ва тиниқ сув эмас, балки кераксиз, ифлос кўлмакка айланганди. Ўзлигини унутиб, афсус-надомат билан ер қаърига ном-нишонсиз сингиб кетибди.\nНуробод тумани Тим қишлоғи\n895 марта ўқилган.


Ўзбекистон ТИВ Примаков вафоти муносабати билан таъзия билдирди\nЎзбекистон ТИВ Абдулазиз Комилов (ўнгда)\nЎзбекистон Ташқи ишлар вазири Абдулазиз Комилов 29 июнь куни Россиянинг Тошкентдаги элчихонасида бўлиб, собиқ бош вазир Евгений Примаков ўлими муносабати билан таъзия изҳор қилди.\nЎзбекистон ТИВ тарқатган баёнотда айтилишича, элчи Владимир Тюрденев билан учрашган Комилов элчихонадаги таъзия дафтарига ҳамдарлигини ёзиб қолдирган.\nРоссиянинг собиқ бош вазири Евгений Примаков 26 июнь куни 86 ёшида Москвада оламдан ўтди. Примаков умрининг сўнгги йилларида оғир хаста эди.\nУ 1998-1999 йилларда Россия Бош вазири лавозимида ишлаган. Ундан аввал Примаков Россия Ташқи ишлар вазирлиги ва Ташқи разведка хизматини бошқарган.


Kutubxona | Қандли диабет ва халқ табобати...\nҚандли диабет ва халқ табобати\nTeglar: endokrin tizimi | xalq tabobati\nQo'shdi: admin (25.02.2020 / 03:02)\nҚандли диабет хасталиги организмда углеводлар ва сув алмашинуви бузилиши натижасида келиб чиқади. Бунга сабаб эса меъда ости бези фаолиятининг бузилишидир. Бу без инсулин номли гормон ишлаб чиқаради. Меъда ости безининг Лангерганс оролчаларидаги инсулин ишлаб чиқарувчи В (бетта) ҳужайраларининг етишмаслиги ёки уларнинг йўқлиги қандли диабетни келтириб чиқаради. Хасталикка ирсий мойиллик мавжуд.\nОрганизмда инсулин етишмаганда жигар ва мушакларда углевод гликогенга айланмайди. Натижада тўқималарда углеводнинг оксидланиши ва ундан қувват ишлаб чиқарилиши бузилади. Беморлар қувватсизлик, тез чарчаш, озиб кетиш ва чанқаш, шунингдек, кўп пешоб ажратишдан териси қуриб, қичишидан шикоят қилишади. Қандли диабет икки хил бўлади: инсулинга боғлиқ (1-тур) ва инсулинга боғлиқ бўлмаган (2-тур) қандли диабет. Инсулинга боғлиқ бўлган қандли диабет билан 40 ёшгача бўлган беморлар оғрийди. Иккинчи тур қандли диабет инсулинга боғлиқ бўлмайди. Бу турдаги қандли диабет билан асосан 40 ёшдан ошган ва кекса беморлар азият чекишади. Қандли диабетни даволашда парҳез катта аҳамиятга эга ва албатта қондаги қанд миқдорини глюкомер тиббий асбоби билан ўлчаб туриш керак.\nҲозирги даврда замонавий тиббиётда қандли диабет хасталигига асосан инсулин даво ҳисобланади. Ваҳоланки, табиатда одам танасига ижобий таъсир қилувчи шифобахш ўсимликлар борлиги ҳам маълум. Масалан, сачратқи, қоқи, ловия қўзоғи ва ҳакозо. Бу дардни даволашда баъзи ўсимликлар организмда моддалар алмашинувига ижобий таъсир этиб, танадаги заҳарли модда (токсин)ларнинг чиқиб кетишига ёрдам беради. Шунингдек, халқ табобатида туя сути қадимдан қандли диабет билан оғриган беморлар учун шифобахш, тансиқ неъмат сифатида тавсия этиб келинган. Сабаби унинг таркибида жуда кўп миқдорда инсулинга ўхшаш протеин мавжуд.\nШвейцарияда туя сутидан шоколад тайёрланади. Аммо бу шоколад шўр таъмли бўлади. Арабистонда ундан какао, Ҳиндистонда эса музқаймоқ тайёрлашади. Туя сути таркибида В1, В2 витаминлари, темир , фосфор, олтингугурт, кальций моддалари мўл. Айниқса, С ва Д витаминлари туя сутида сигир сутига нисбатан уч баробар кўп. Сут шакари – казеин ва лактоза моддалари эса аксинча туя сутида кам миқдорда бўлади. Агар беморнинг иммунитети (организмнинг касалликларга чидамлилиги) паст бўлса ҳар куни 0,5 литрдан янги соғилган туя сутини оч қоринга ичиб юрсин. Кейин 4 соат ўтгач овқатланса бир ой ёки 40 кун ўтгач ўзида ижобий ўзгаришларни ҳис этади. Туя сутини истеъмол қилган даврда бемор аччиқ, шўр, дудланган ва турли консерва маҳсулотлари, шунингдек, спиртли ичимликларни ичиш, сигарет чекишдан тийилиши керак. Чунки, парҳез тутиш туя сутининг шифобахш таъсирини оширади. Дастлаб бу сутни истеъмол қилганда беморнинг ичини суриши мумкин. Яна қусиш эҳтимоли ҳам бор. Бу ҳолатда ҳам бемор сут ичишни тўхтатмаслиги керак. Организм бу вақтда танадаги ортиқча хилт (шлак)лар, токсин (заҳар)лардан тозаланаётган бўлади. Шунда ҳам ич кетиши тўхтамаса туя сутидан тайёрланган қатиқ ичиш керак.\nҚуйида биз қандли диабетни халқ табобати усулларида даволаш учун айрим тавсияларни берамиз:\n1. Уч дона оқ ловияни қайнаб совиган 0,5 стакан сувга тунда ивитиб қўясиз. Эрталаб ловияни еб, сувини ичасиз.\n2. Беш дона наъматак мевасини олиб, уни ёғоч ёки мис ҳавончада янчасиз, кукун ҳолига келгач, устига иссиқ сув соласиз. Сўнгра беш дақиқа наъматакни паст оловда милдиратиб қайнатасиз. Кейин ушбу шифобахш қайнатмани 4 соат давомида тиндириб қўясиз. Тайёр бўлган қайнатма докада сузиб олинади. Овқатланишдан 30 дақиқа олдин кунда тўрт маҳал бир ош қошиқдан қайнатма ичилади. Наъматак такибида С витамини кўп. Бу эса қон томирлар деворини мустаҳкамлашда ёрдам беради. Даво самарали бўлиши учун шифобахш қайнатмани бемор бир ой истеъмол қилиши зарур.\n3. Янги сўйилган товуқ ёки хўрознинг ўти ҳам қондаги қанд миқдорини пасайтиради. Энг муҳими, парранда ёш ва соғлом бўлиши зарур. Ўт пуфагини чайнамасдан ютасиз. Агар сиз парранаданинг хом ўт пуфаги ва жигарини биргаликда ютсангиз бу сизнинг жигар фаолиятингизни ҳам яхшилайди. Бу анчайин ёқимсиз муолажа. Ойда бир марта шундай муолажани амалга оширсангиз самараси тезда кўзга ташланади.\n4. Оқ қайин ғуддалари (баҳорда териб олинади ва дорихоналарда сотилади)дан тайёрланган тиндирмани кунда уч маҳал 1/3 стакандан ичиш даркор. Бунинг учун уч ош қошиқ оқ қайин ғуддасининг устига икки стакан қайноқ сув солинади. Кейин 6 соат давомида тиндириб қўйилади. Кейин сузиб олинади.\n5. Кузда ачитилган карам тайёрлаб қўйинг. Фақат уни сирли кастрюлька ёки ёғоч бочкада сақлаш зарур. Шунда тузлама таркибидаги фойдали витаминлар, микро ва макроэлементлар парчаланиб кетмайди. Қишда ҳар куни ярим стакандан ачитилган карам сувини ичишингиз шарт.\n6. Пиёз суви ҳам қандли диабетни даволашда яхши самара беради. Бунинг учун катта бир бош аччиқ пиёзни халқасимон тўғрайсиз. Сўнгра бир литрли банкага солиб, устидан қайнаган совуқ сув соласиз. Елим қопқоқ билан банканинг оғзини ёпинг. Сув банка қопқоғига тегмаслигига эътибор беринг. Бир кеча-кундуз илиқ жойда сувни тиндириб қўясиз. Кейин тиндириб олинган пиёзли сувни ҳар куни оч қоринга 50 граммдан ичасиз.\n7. 40 грамм ёнғоқнинг ички қисмидаги пардасини оласиз. Унинг устига 0,5 литр қайноқ сув соласиз ва паст оловда бир соат давомида милдиратиб қайнатасиз. Сўнгра 15 мл.дан кунда уч маҳал ичилади.\n8. Ёнғоқ дарахтининг баргларидан чой дамлаб ичинг.\n9. Наҳорда оч қоринга пўстлоғи билан газ печида димлаб пиширилган ўртача катталикдаги пиёз истеъмол қилинг. Димлаб пиширилган пиёз ширин таъмли ва юмшоқ бўлади. Бир ой давомида шу муолажани қўлласангиз қонда қанд миқдори аста-секин пасаяди. Шунингдек, ортиқча вазндан ҳам қутиласиз.\n10. Эмалли идишга 100 грамм сулини ювиб соламиз. Унинг устига 3 стакан қайноқ сув қуйилади. Кейин 15 дақиқа давомида сув ҳаммомида сулини аралаштириб турамиз. Бунинг учун бошқа сирли идишга 4-6 қаватли пахта толали мато солинади. Устидан иссиқроқ сув қуйилади. Сўнгра шиша идиш ҳам иссиқ сувда чайилади. Шу идишга биринчи эмалли идишдаги сули солинади. Кейин иккинчи идишда паст оловда қиздирилади. Ундан сўнг тайёр бўлган сули дамламасини 45 дақиқа хона ҳароратида тиндириб қўямиз ва сузиб оламиз. Яна бу дамламанинг устига уч стакан қайнаган сув солинади. Сув совугач аралашма шиша идишга солинади. Оғзи маҳкам елим қопқоқ билан ёпилиб музлатгичда сақланади. Овқатланишдан олдин кунда 4 маҳал 0,5 стакандан илиқ ҳолда ичилади.\n11. Қандли диабетнинг олдини олиш учун қуйидаги муолажани тавсия этамиз. Бир ҳовуч буғдой ювилади ва устидан 1 литр қайноқ сув солинади. Кечаси билан тиндириб қўйилади. Кун давомида ушбу тиндирма оч қоринга илиқ ҳолда ярим пиёладан ичилади. Муолажа 3 кун давом этади.\n12. Икки ош қошиқ зиғир уруғи ҳавончада янчилади. Ундан майдаланган зиғирнинг устига 0,5 литр қайноқ сув қуйилади. Беш дақиқа давомида сирли идишда қопқоғи ёпиқ ҳолда қайнатилади. Оловдан олингач, қайнатма қопқоғи очилмасдан совитилади.\nЧунки, совитилаётган пайти идиш қопқоғи очилса қайнатма юзасида парда ҳосил бўлади. Зиғир уруғи совугач, идиш тубига чўкади. Қайнатма илиқ ҳолда оч қоринга нонуштадан ярим соат олдин ичилади. Зиғирнинг уруғ қобиғи ич қотиши (қабзият)да фойдали. Қайнатма бир кунда бир маҳал ичилади. Муолажадан икки ой ўтгач, меъда ости бези фаолияти бир оз яхшиланади. Чунки, зиғир уруғидан тайёрланган дамлама организмда моддалар алмашинувини яхшилайди. Айниқса, бу қайнатма соғлиғи заиф кишилар ва кексалар учун фойдали. Инсулинга қарам бўлган 1-тур қандли диабет билан оғриган беморлар врач тавсияси билан ҳафтада бир марта инсулин миқдорини камайтиришлари мумкин. Парҳезга ҳам катта эътибор бериш зарур.\nМеъда ости бези фаолияти яхшиланганда бемор ўзини жуда оч қолганини ҳис этади ва юзи қизаради. Хаста киши оч қолдими, албатта, тезгина нимадир еб олиши керак. Зиғир уруғидан тайёрланган қайнатмани ярим йил давомида истеъмол қилинади. Меъда ости бези фаолияти аста-секин тиклангач шифокор лозим топса инсулинни бекор қилади. Шундан кейин ҳам зиғир уруғидан тайёрланган дамлама ҳафтада 4 марта бир йил давомида истеъмол қилинади.\n13. Ушбу тиндирма сезиларли даражада қондаги қанд миқдорини камайтиради. Бунинг учун 1 кг лимон, 300 грамм саримсоқпиёз ва петрушка зарур бўлади. Лимон уруғидан тозаланади. Барча масаллиқ гўштқиймалагичдан ўтказилади. Тайёр бўлган аралашма икки ҳафта давомида шиша идишда оғзи ёпиқ ҳолда қоронғу ва совуқроқ жойда сақланади. Кейин эса музлатгичга олиб қўясиз. Овқатланишдан ярим соат олдин бир чой қошиқдан истеъмол қилинади.\n14. Ернок (топинамбур) – тананинг умумий қувватини оширувчи хусусиятга эга. Бу шифобахш доривор восита мунтазам истеъмол қилинса, аъзоларга туз йиғилиши, инфаркт ва инсультнинг олдини олади.\nТопинамбур қандли диабет, подагра, меъда- ичак тизими касалликлари, камқонлик, атеросклероз, буйрак ва пешоб йўлларида тош ҳосил бўлиши, семизлик, асаб касалликларининг олдини олишда жуда қўл келади. Ернок барги, картошкаси сархил ёки қуритилган ҳолда ишлатилади. Унинг 50 грамм картошкасини овқатланишдан олдин оч қоринга кунда 3 маҳал истеъмол қилиш зарур. Ёш ва сархил баргидан салат тайёрланса, нафақат қондаги қанд миқдорини камайтиради, балки гипертония, меъда ости безининг бошқа хасталикларини даволашда ҳам шифобахшдир. Картошкасидан сиқиб олинган шарбатини ҳам бир кунда бир неча марта ичиш мумкин. Унинг қуритилган илдизмеваси кукунидан олиб 3 ош қошиқ ёки сархилидан уч дона олиб 1-2 литр сувга соласиз. Қуритилган картошкасини бир соат, янгисини эса 10-15 дақиқа давомида қайнатасиз. Илиқ ҳолда оч қоринга кун давомида бир литр ичасиз. Бир ҳафтада 2-3 маротаба ушбу муолажани такрорлайсиз. Бу қайнатма меъда ости бези иш фаолиятини яхшилайди. Қондаги гемоглабин миқдорини ҳам оширади. Қон босимини туширади ва қанд миқдорини пасайтиради. Ернокнинг барги ва ёш новдасидан, шунингдек, 3-5 дона қорағат (смородина) барги ва ёш новдалари, олча, ялпиз баргларини қўшиб устига 1 литр қайнаб турган сув қуйилади ва 10-15 дақиқа ўраб қўйилади. Кун давомида ушбу қайнатма ичилади. Бундан ташқари ернок қовуриб, қайнатилиб ва димлаб, шунингдек, буғлаб ҳам пиширилади. Ундан салат ҳам тайёрлаш мумкин.\nБир сўз билан айтганда “Табиатнинг ўзи табиб”.\nРедискани истеъмол қилишдан олдин 15 дақиқа сувга ивитиб қўйинг\nTezlik: 0.088 sekund


16:54 / 08.11.2021 4284 pdf Ўқиш режими + -\n«Расулуллоҳ соллаллоҳу алайҳи васаллам: «Душанба ва пайшанба кунлари амаллар арз қилинади. Шунда Аллоҳ азза ва жалла ўша кунда Аллоҳга бирор нарсани шерик қилмаган ҳар бир бандани мағфират қилади. Фақат биродари билан орасида душманлик бор кишигина бундан мустасно. Шунда: «Иккисини ораларини ислоҳ қилишгунча кутиб туринг. Иккисини ораларини ислоҳ қилишгунча кутиб туринг», дейилади», дедилар».\nХуршид 18:00 / 16.11.2021\nАллоҳ рози бўлсин! Жудаям фойдали деб билдим!\nИкки Ҳасан Бухорий Маккада учрашди\n15:19 / 08.11.2021 1094\nУламоларнинг пойтахт масжидларига пешин намозига ташриф режаси\n11:42 / 10.11.2021 626\n3480 09:25 / 17.05.2018\n1648 06:00 / 03.10.2018\n1136 09:53 / 20.03.2019\n2649 09:05 / 28.06.2018


Бошини игна тешиб ўтган 3 ёшли...\n14.11.2019 12:09 0 2227\nАҚШнинг Юта штатида 3 ёшли қизчанинг миясини тикув игнаси тешиб ўтишига қарамай, тирик қолди, дея хабар берди «Lenta».\nҚизалоқ ўйнагани қўшнисининг уйига чиққан, каравотда сакраган ва катта тикув игнасини сеҳрли таёқча деб тасаввур қилган. Бехосдан қиз қоқилиб, полга йиқилган. Игна боланинг оғзидан кириб, энсасидан тешиб чиққан.\nҚизчани шу заҳоти шифохонага олиб боришган. Шифокорлар компьютер томография қилишган. Унга кўра, игна гипофиз ва таламуснинг орасидан ўтиб, миянинг ўртасига етган. Шундан сўнг докторлар игнани олиб ташлашга муваффақ бўлишган.\nШифокорларнинг сўзларига кўра, игна ҳаётий муҳим аъзоларга шикаст етказмаган. Улар бундай ҳодисага биринчи бор дуч келиб туришганини тан олишиб, қизчани «дунёдаги энг омадли инсон» деб аташди.\nОрқамияни ҳимояловчи суюқлик боланинг бурнидан оқиб чиққан. Уни тўхтатиш учун саккиз кунга қизчага дренаж ўрнатишди. Икки ҳафтадан сўнг боланинг соғлиги тикланиб, шифохонадан чиқди. Ота-онасига келгусида асоратларнинг олдини олиш учун қизчанинг бошини авайлашни тайинлашди.\nШифохонада ётганда қизчанинг ҳаётига хавф солувчи бактериал менингитни бошидан ўтказган. Бироқ, шифокорларнинг сўзларига кўра, бу шунчаки кичик асорат бўлган.\nЮта мия игна гипофиз таламус дренаж\nҲодиса 24/10, 17:41


“ИО” “ИО”лигича кетди\n30 июн 2022, Тошкент вақти: 05:20\nСамарқанд вилояти халқ депутатлари кенгашининг навбатдан ташқари сессиясида қатнашган Ўзбекистон президенти Ислом Каримов вилоятга янги ҳоким тайинлаб қайтди.\nБундан икки кун олдин Самарқанд вилояти ҳокими вазифасини бажарувчи Аъзамжон Баҳромов қўлидаги ваколатлар олиб қўйилгани ҳақида хабар тарқалган эди. Ўшандаёқ янги ҳоким қишлоқ ва сув хўжалиги вазири ўринбосари бўлиб ишлаган Ўктам Барноев бўлиши ҳақида гап юрганди.\nСамарқанддаги сессияда бу гаплар ўз исботини топди. Самарқандлик маҳаллий депутатларнинг сессиядаги чиқишларидан президентнинг асли самарқандлик эканидан фахрланиш ҳисси кучли экани билиниб турди.\n“Муҳтарам Ислом Абдуғаниевич. Бу ишларнинг ҳаммасининг тепасида ўзингиз турганингиз билан биз фахрланамиз. Чунки Самарқандни Самарқанд қилган сизсиз. Сиз самарқандлик бўлганингиздан ҳам биз фахрланамиз”,- деди сессияда гапирганлардан бири.\nСамарқандлик ҳуқуқ ҳимоячиси Комилжон Ашуров “Озодлик” билан суҳбатда вилоятни уч йил давомида вақтинча бошқарган Аъзамжон Баҳромовнинг сўнгги тақдири номаълум бўлиб қолаётганини билдирди.\n“Самарқанд вилояти ҳокимлигини вақтинча бажариб турган Баҳромов халқ орасида яхши ишлари билан танилиб улгурганди. Баҳромов Мирзиëев кетгандан кейин вақтинча ҳоким вазифасини бажариб турган эди. Бу киши даврида пахта режалари бажарилди, сайловлар яхши ўтди”,- дейди К.Ашуров.\nИ.Каримовнинг Самарқандга ташрифи олдидан вилоятда хавфсизлик чоралари кучайтирилган ва инсон ҳуқуқлари фаоллари уйларидан чиқарилмаган.\n“Айни пайтда оддий халқ ҳокимларни алмаштиришга бефарқ бўлиб қолган,- дейди К.Ашуров. – Улар бундан барибир фойда йўқлигини билади. Ўзбекистон тизими бўйича кимни ҳоким қилиб қўймасин, ҳеч қанақа ўзгариш бўлмайди. Агар ҳокимлар сайланса, халқ дардини эшитади. Улар халққа қарайди. Юқоридан қўйилган ҳоким эса юқорига қараб қадам олади. Ҳоким келади деса, Самарқанд атрофида ҳамма норози. Одамлар шошиляпти. Биров касал, бировнинг иши бор, биров маърака қиляпти. Одамлар ичида шунча норозилик бўлади”.\nСамарқанд вилояти мамлакатда мавқеи катта бўлган ҳудуд ҳисобланади.\nБуюк Британиянинг Ўзбекистондаги собиқ элчиси Крейг Мюррейнинг “Самарқанддаги қотиллик” китобида ëзилишича, айни вилоятдан туриб наркотиклар транзити амалга оширилади.\n“Бундан ташқари, вилоятдаги ароқ, вино, пиво ишлаб чиқариш ҳамда туризм ва савдо ҳоким назоратидаги соҳалар ҳисобланади,- дер экан К.Ашуров кейинги пайтда қўлқопдай алмаштирилаëтган ҳокимлар занжирига назар ташлади. - Мустақиллик даврида анча ҳокимлар ўзгарди. Ҳокимларни қўйиш ва олиш қандайдир театрлаштирилган бўлиб қолди. Бирорта ҳоким нафақага мақтаниб чиқиб кетгани йўқ”.\nСамарқанд вилоятидан кейин Навоий ва Бухоро вилоятларида ҳам ҳоким алмаштириш жараëни кутилмоқда. Бундан олдин Хоразм ва Фарғона вилоятларида ҳоким алмаштирилган эди.


Абдулла Арипов Қозоғистонга борди. Ҳукумат раҳбарлари...\n21.11.2020 18:58 0 1827\nФото: Қозоғистон ҳукумати матбуот хизмати\nЎзбекистон бош вазири Абдулла Арипов Туркистонда Қозоғистон ҳукумати раҳбари Асқар Мамин билан учрашди. Бу ҳақда Қозоғистон ҳукумати матбуот хизмати хабар бермоқда.\nИкки мамлакат бош вазирлари савдо-иқтисодий, инвестиция, қишлоқ хўжалиги, сув-энергетика, транспорт-логистика, божхона соҳасидаги ҳамкорлик, шунингдек саноат кооперацияси ва минтақалараро ўзаро алоқаларнинг долзарб масалаларини муҳокама қилишди.\nҚайд этилишича, учрашувда Ўзбекистон ва Қозоғистон ўртасида 2020-2022 йилларда ҳамкорликни кенгайтириш ва чуқурлаштириш бўйича амалий чора-тадбирлар режаси, товарларни тақсимлашнинг минтақавий тизими, Қозоғистон-Ўзбекистон чегарасида Халқаро савдо-иқтисодий ҳамкорлик марказини яратиш, чегара-божхона постларини модернизация қилиш ва бошқа масалаларга эътибор қаратилган.\nЎзбекистон Қозоғистоннинг Марказий Осиё минтақасидаги асосий савдо шериги ҳисобланади. 2019 йил якуни бўйича ўзаро товар айирбошлаш ҳажми 21,2 фоизга ўсиб, 4,5 миллиард долларни ташкил этди. Томонлар савдо айланмасини 10 миллиард долларга етказиш ниятида, дейилади хабарда.\nҲукумат раҳбарлари Туркистонда «Turkistan Textile тўқимачилик маҳсулотларини ишлаб чиқариш бўйича Қозоғистон-Ўзбекистон қўшма корхонасининг очилиш маросимида ҳам қатнашган.\nШунингдек, Асқар Мамин Абдулла Ариповни Туркистон шаҳрининг ижтимоий, спорт, транспорт ва сайёҳлик инфратузилмасининг янги объектлари – халқаро аэропорт, конгресс зали, «Туркистон Арена» стадиони, Ўқувчилар саройи, Rixos Turkestan меҳмонхонаси, шунингдек, «Карвонсарой» сайёҳлик мажмуаси ва 5 минг ўринли масжид қурилишининг бориши билан таништирди.\nҲукумат раҳбарлари Хўжа Аҳмад Яссавий мақбарасини зиёрат қилдилар.\nҚозоғистон Абдулла Арипов Асқар Мамин\nЖамият 18/11, 17:13\nҚозоғистонда ўзбекистонлик шахс қул қилингани тасдиқланмади\nЖамият 18/11, 16:47\nЎзбекистон — Қозоғистон давлат чегарасини демаркация қилиш масалалари муҳокама қилинди


Бу дунёни ким яратган? – Islom Nuri\nБу дунёни ким яратган?\nБолалар, келинглар, биз аввало бу дунёни ким яратган, деган саволга жавоб топайлик. Шунда одамлар кандай пайдо бўлганини хам билиб оламиз. Бунинг учун сизлар атроф-табиатга бир каранглар-чи. Нималарни кўраяпсизлар? Дарахтлар, ўсимликлар, ер, осмон, куёш ва хоказо. Тўгрими? Кани, энди айтинглар-чи, мана шу нарсаларни ким яратган?…\n– АЛЛОХ ТАОЛО!\nАллох Одам Ато ва Момо Хаввони жаннатга киритиб кўйди. Жаннат жуда хам катта ва чиройли жой эди. Одам Ато билан Момо Хавво жаннатда сайр-томоша килиб, рохат-фарогатда яшай бошладилар. Аллох уларга: «Бу ерда хохлаган ерингиздаги неъматлардан бемалол еяверинглар», – деди. Кейин жаннатдаги битта дарахтни кўрсатиб: «Мана бу дарахтга якинлашманглар!» – деди. У дарахтнинг мевасини ейишдан кайтарди. Аммо бир куни Иблис Одам Ато ва Момо Хаввони алдаб, ўша дарахтнинг мевасидан едириб кўйди. Чунки Шайтон уларга душман эди. Одам отамиз ва Хавво онамиз Шайтоннинг сўзига кириб, Аллохга гунохкор бўлиб колдилар. Шундан кейин Аллох уларни жаннатдан чикариб юборди. Фаришталар Одам Ато ва Момо Хаввони Аллохнинг буйруги билан ерга олиб келдилар. Одам ва Хавво ўзларининг килган гунохларига йиглаб тавба килишди. Аллох уларга мехрибон эди. Уларнинг гунохларини кечирди. Тавбаларини кабул килди.\n1 – коида. Бу дунёни ва унинг ичидаги хамма нарсани Аллох Таоло\nяратган. Бизни хам У яратган. Бу дунёдаги хамма нарса Уники.\nБу дунёни ким яратган? Кандай килиб?\nОдамлар кандай килиб ерга келиб колдилар?


Путиннинг собиқ маслаҳатчиси Михаил Лесин бошига етказилган жароҳатдан ўлган\n24 март 2019, Тошкент вақти: 08:41\nМихаил Лесин 2015 йил ноябрида Вашингтондаги меҳмонхонада ўлик ҳолда топилган\nОзодликка маълум бўлишича, Россия собиқ матбуот вазири ва президент Путиннинг масалаҳатчиси Михаил Лесиннинг ўлимига, унинг бош қисмига тўмтоқ предмет билан етказилган жароҳат сабаб бўлган. Бу ҳақда Озодликка Вашингтон шаҳар суд-тиббий экспертиза бошқармаси тақдим этган хулосага кўра, Путиннинг собиқ маслаҳатчиси қотиллик қурбони бўлган бўлиши мумкин, деган тахминларни тасдиқлади.\nВашингтон шаҳар суд-тиббий экспертиза идораси 10 март куни Озодликка очиқлаган баённомага кўра, Лесиннинг ўлимига сабаб бўлган бошқа омиллар орасида унинг бўйин қисми, гавдаси ва қўл-оёқ қисмига “тўмтоқ предмет билан етказилган жароҳатлар” ҳам бор.\n“The New York Times” газетаси шахси очиқлангмана расмийга таяниб, бу жароҳатлар Лесин Вашингтонда “Dupont Circle” меҳмонхонасига қайтиб келишидан олдин рўй берган “қандайдир жанжал” натижасида етказилган.\nСуд-тиббий экспертиза идораси мазкур иш борасид текширув давом этаётгани ва бундан ортиқ тасфсилот очиқланмаслигини билдирди.\nВашингтон шаҳар полиция бошқармаси матбуот вакили Дастин Стернбек мазкур иш ҳамон фаол тергов босқичида эканини таъкидлади, лекин суд-тиббий экспертиза хулосаси жиноят содир этилганига ишора қиладими-йўқми, буни изоҳлашдан бош тортди.\n“Биз ҳозирги босқичда ҳеч нарсани эҳтимолдан соқит қилмоқчи эмасмиз”, дея иқтибос келтирди Стернбек сўзларидан “Washington Post” газетаси.\nАҚШ Федерал тергов бюроси ҳам суд-тиббий экспертиза хулосаларини ҳозирча изоҳламаслигини билдирди.\n59 ёшлик Михаил Лесин 2015 йил 5 ноябрь куни Вашингтонда меҳмонхонада ўлик ҳолда топилган эди.\nБу ҳодиса содир бўлган пайтида Кремл-параст матбуот Лесиннинг оила аъзоларидан бирига таяниб, Путиннинг кўп йиллик маслаҳатчиси юрак ҳуружидан вафот этганини хабар қилган эди.\nРасмийлар тиббий экспертиза хулосаларини очиқлашни пайсалга солиб келгани унинг ўлими сабабларига оид тахминларнинг урчишига сабаб бўлди.\nАйни пайтда Россия Ташқи ишлар вазирлиги матбуот вакили, дипломатик идора Лесиннинг ўлими хусусидаги тергов борасида маълумот беришни сўраб АҚШ расмийларига бир неча марта мурожаат қилганини баён қилди.\n“Россия элчихонаси дипломатик каналлар орқали бир неча марта Россия фуқаросининг ўлими юзасидан олиб борилаётган тергов хусусида сўров юборган. АҚШ бизга аҳамиятга молик бирор маълумот бермади”, дея билдирди 11 март куни вазирлик матбуот вакили Мария Захарова ўз Facebook саҳифасида.\n“Вашингтонда тушунтиришларини кутяпмиз. Агар бугун матбуотда эълон қилинган маълмот тасдиқланса, Россия расмийлари АҚШ томонига халқаро ҳуқуқий ёрдам сўраб мурожаат қилади”, дея ёзди Захарова.\n1999-2004 йилларда Путин ҳукуматида матбуот вазири бўлган Лесин кейинги йилларда Кремль назоратидаги Газпром Медиа ширкатини бошқарди ва инглиз тилидаги Russia Today каналини ташкил этишда бош-қош бўлди.\n2013 йида у давлатга қарашли Газпром Медиа Ҳолдин раҳбари этиб тайинланди. Лекин орадан бир йил ўтиб оилавий сабаблар важи билан истеъфога кетди.\n2014 йилда АҚШ сенатори АҚШ Адлия вазирлигидан Лесин Лос Анжелесда бир нечта қимматбаҳо уйни сотиб олиш учун ноқонуний даромадни ишлатганига оид гумонларни текширишни сўрайди.\nРасмий реестрларга кўра, Дастел номли корпорация 2011 йилда Лос Анжелеснинг ҳашаматли Беверли Ҳиллз мавзесида умумий майдони 1208 квадрат метр бўлган уйни 13,8 миллион долларга сотиб олган. 2012 йилда эса Брентвуд мавзесида 9 миллион долларга тенг 985 квадрат метрлик уйни сотиб олган.\nКалифорния Олий судига топширилган ва Озодлик тасарруфида мавжуд ҳужатларга кўра, Лесин Калифорнияда 2011 йил июль ойида рўйхатга олинган Дастел ширкатининг ягона эгаси бўлган.\nДастел ширкатига қарашли Калифорниядаги телефон рақамига қилинган қўнғироқларга ҳеч ким жавоб бермади.\nОчиқ манбалардаги бошқа ҳужжатларга кўра, Лос Анжелесдаги яна иккита қимматбаҳо кўчмас мулк Лесин оила аъзоларига тегишлидир.